text:
FAGOGO: O OE NA FILIFILIA E O’U MATUA
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea ua faailoa atu ai e Lineta i ona matua lona le toe fia nofo i lona to’alua sa laua filifilia.]
“E a lau kala siaula Ligeka, e faafefea oga e lafo mai lega faamakalaga ia maua, eke iloaiga le kigaiga o le kakou aiga i lau faaipoipoga oga o le ma gaugau ia avea oe ma falekua o le a’oa’o, ae o le a legei mea ua e kalagoa mai ai,?” o le ote lea a le olomatua ae o le toeaina i le taimi lea, ua na o le punou i lalo e le fia tautala i lona afafine ona o lana faamatalaga lea ua fai atu ia te i laua. A’o vavao le ulugalii ona o le la le fiafia i le la tama, na faafuase’i ona toe faapea atu Lineta i ona matua, “ma’imau pe ana lua lagona lo’u pologa i aso uma ou te ola ai ona o uiga faaalia o le tamaloa na lua filifilia, e le gata ua aliali uma ona uiga i totonu o le nuu, ae ua tuli ese fo’i o ia ma le aoga faa faifeau, e le o toe avea fo’i o ia o se a’oa’o, lona uiga fo’i, ua leai se lumana’i o totoe mo a’u i lena tagata,” e fai atu lava tala ia a le teine ae na o le punonou lava o ona matua i lalo ua le maugagana ona o lea ua amata ona manino le faafitauli o loo mafua ai ona musu le la tama e toe nofo pea i le tagata lenei.
O le vaiaso lona lua a Lineta i lona aiga na faatoa alu ane ai Pegi e asi ma se’i fai se latou tala pe aisea ua nofo umi ai i lona aiga. O le vaa o le aoauli na malaga ai le tamaloa i Savaii, ma ia maua atu ai tupulaga o le nuu o Lineta e masani ai, ma mulimuli atu ai lava i taiga a le au ula lea, o Filiki ma Lomi, o sifi ia o gaoi ma’umaga ma amio valea i totonu o le nuu, lea o loo faauo i ai Pegi. E malu ane loa le afiafi o le aso lea, ae taunuu loa le taavale a le aualii ia i le pitonuu muamua lava o Amouta, ma toe faaauau ai loa le latou inugapia o loo faia. E maea loa le lotu afiafi a Lineta ma ona matua ae latou vaaia loa se taavale o afe atu i luma o le latou fale. “Siaula Ligeka, se’i vaai aku lava poo le kaavale lega a ai e afe mai i kokogu,?” o le fesili lea a le olomatua ao pisi lava i le tau tapenaina o le taumafataga o le afiafi. “O le taavale a Filiki,” o le tali atu lea a Lineta i lona tina ma savali aga’i atu i le faitoto’a o le fale, ona tu lea ma valaau atu i le ave taavale, “malo Frits, malolo mai se’i fai le meaai o le afiafi,” ae na tali mai le ali o Filiki, “se aua eke popole oe le falekua o le alii a’oa’o, ma makou o mai e momoli mai lou alii ge’i ke’i ua fasi e se kagaka i le auala,” e fai lava tala ia a Filiki ma ata, ae vaaia loa e Lineta lona toalua o Pegi ua oso mai i fafo ma le ta’avale ma tau pi’ipi’i i le afi o le ta’avale, o lona ofuvae pupu’u o loo fai, o loo faasausau ae fusi lona ulu i le mitiafu. O le faitatala tele o taliga o le olomatua na ia lagona atu ai le tala a Filiki, ma mafua ai loa ona ia tu i luga ma savali agai atu i le faitotoa o le fale ma fesili, “O ai ga sa momoli mai e le kaavale,?” e fetaui lava le uma atu o le fesili a le olomatua ae ona vaaia loa Pegi o loo tu mai i fafo o le faitoto’a ma lona ulu o loo fusi mai i le mitiafu, o lea na ia tago atu ai ma toso mai le lima o Lineta i totonu o le fale ae tapuni le faitoto’a.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
O nisi i le Ekalesia e talitonu e le mafai ona latou taliina le fesili a Alema i se ioe mautinoa. Latou te le o “lagonaina i le taimi nei.”
Peresitene Monson, matou te alolofa, faamamalu, ma lagolagoina oe! O lenei faasilasilaga maoae faaletalafaasolopito e faatatau i le galuega faafaifeautalai, e musuia. Ou te manatuaina le sagisagi fiafia i le 1960 ina ua tuu mai i lalo le matutua e faamisiona ai alii talavou mai le 20 tausaga i le 19. Sa ou taunuu atu i le Misiona i Peretania, o se faifeau faatoa valaauina i le 20 tausaga le matua. O le uluai faifeautalai e 19 tausaga le matua i la matou misiona o Elder Jeffrey R. Holland, o se faaopoopoga maoae. Sa na o ni nai masina lona matamuli i lona 20. Ona mavae lea o se tausaga, ua tele atu le ta’i 19 ua taunuu mai. O i latou o ni faifeautalai usiusitai ma faamaoni ma sa agai i luma le galuega. Ua ou mautinoa o le a tele atu se seleselega o le a maua a o tautino atu nei faifeautalai amiotonu e faataunuu le poloaiga a le Faaola e folafola atu Lana talalelei.
I la’u vaai ia te outou o le tupulaga faia’e, ua sili atu lo outou saunia nai lo soo se tupulaga ua mavae. Ua sili atu lo outou silafia o tusitusiga paia. Peitai, o luitau o loo feagai ma la outou tupulaga a o outou sauniuni mo le galuega, e tutusa lava foi ma luitau o loo feagai ma tagata uma o le Ekalesia. Ua tatou iloa uma lava le aganuu i le tele o le lalolagi e le ogatasi ma le amiotonu po o le tautinoga faaleagaga. I le talafaasolopito atoa, o loo lapataia ai lava e taitai ia tagata ma aoao mai ai le salamo. I le Tusi a Mamona, sa matua popole lava Alema le Itiiti e uiga i le amioletonu ma le leai o ni tautinoga, o lea na ia faamavae ai mai le avea ma faamasino sili, o le taitai o le nuu o Nifae, ae taulai atoa atu ana taumafaiga i lona valaauga faaperofeta.1
I se tasi o fuaiupu sili ona loloto i tusitusiga paia uma, o loo folafola mai ai e Alema e faapea, “Afai ua oo ia te outou se liuga o le loto, ma afai ua outou lagona le fia pepese i le pese o le alofa togiola, ou te fia fesili atu, e mafai ea ona outou lagonaina nei?”2
Ua lipotia mai e taitai o le Ekalesia i le lotoifale i le salafa o le lalolagi e faapea pe a tagai i ai o se itutino atoa, o tagata o le Ekalesia, aemaise lava o o tatou talavou, e le i i ai lava se taimi ua sili atu ai le malolosi nai lo le taimi nei. Ae toetoe lava i taimi uma latou te ta’ua ai ni popolega se lua: muamua, o le luitau o le faateleina o le amioletonu i le lalolagi ma le, lona lua, o le le popole ma le leai o se tuuto o nisi o tagata o le ekalesia. Latou te sailia le fautuaga e uiga i auala e fesoasoani ai i tagata ia mulimuli i le Faaola ma ausia se liua loloto ma le tumau.
O lenei fesili “E mafai ea ona outou lagonaina nei?” o loo tagitagi mai pea i le gasologa o seneturi. Faatasi ai ma mea uma ua tatou mauaina i lenei tisipenisione—e aofia ai le Toefuataiga mai o le atoaga o le talalelei a Iesu Keriso, le sasaa tele mai o meaalofa faaleagaga, ma faamanuiaga le mafaafitia a le lagi—e lei i ai lava se isi taimi ua sili atu ai le taua o le lu’i a Alema nai lo le taimi nei.
I le taimi lava na faatoa maea ai ona valaauina Ezra Taft Benson o se Aposetolo i le 1943, sa fautua mai ai Peresitene Siaosi Alapati Samita3 e faapea, “O lau misiona … o le … lapatai atu i tagata … i se ala sili ona agalelei e te mafaia ai ina ia avea ai le salamo ma vaifofo e tasi mo gasegase o lenei lalolagi.”4 O le taimi na faia ai lea saunoaga, sa matou i ai i le lotolotoi o fetauaiga o le Taua Lona Lua a le Lalolagi.
O aso nei ua matua faateleina le agasala. Sa fai mai talu ai nei se tusitala lauiloa, “Ua iloa uma e tagata e matautia le aganuu, ma e leai ma se tasi o faamoemoe e suia lena mea.”5 O le faaalia faifai pea o uiga malolosi ma le ola le mama i musika, faafiafiaga, ata, ma isi ala o faasalalauga i a tatou aganuu faaonapo nei, ua matua uiga ese. Sa faamatalaina manino lenei mea e se failotu e matua faaaloalogia o le Lotu Papatiso ina ua ia faapea mai, “O le tulaga faaleagaga o le aiga o tagata e tetee atu i le leaga ua afaina.”6
E le o se mea e faateia ai e faapea o nisi i le Ekalesia e talitonu e le mafai ona latou taliina le fesili a Alema i se ioe mautinoa. Latou te le o “lagonaina i le taimi nei.” Latou te lagonaina ua latou matelaina faaleagaga. O isi ua feitai, tiga, pe le fiafia. Afai e faatatau nei faamatalaga ia te oe,7 e taua la le iloilo pe aisea e te le o “lagonaina ai i le taimi nei.”
O le toatele o loo i ai i se matelaina faaleagaga ma ua leai se tuuto, e le faapea ua aafia i ni agasala po o ni soligatulafono matuia, ae ua latou faia ni filifiliga e lē atamai. O nisi e le o manatu mamafa i le tausiga o a latou feagaiga paia. O isi ua tele atu o latou taimi e faaalu i mea e itiiti le taua. O nisi ua faatagaina ia manatu faaleaganuu ma faaupufai e faavaivaia ai lo latou faamaoni i le talalelei a Iesu Keriso. O nisi ua faaaafia i latou lava i mea faainitoneti ua soona fai, pe faamamafa ai, ma, i nisi tulaga, ua faatupu ai ni tala o ni mea sese a uluai taitai o le Ekalesia. Ona latou faia lea o ni faaiuga le sa’o lea e mafai ona aafia ai le molimau. O soo se tasi sa faia nei filifiliga e mafai ona salamo ma toe faafouina faaleagaga.
O le faatofuina i tusitusiga paia e taua lea mo le faafaileleina faaleagaga.8 O le afioga a le Atua e musuiaina le tuuto atu ma galue o se pulu pāsama mo lagona ua faamanualia, ita, po o le le fiafia.9 Pe a faaitiitia lo tatou tuuto atu mo soo se mafuaaga, o se vaega o le vaifofo o le salamo.10 O le tuuto atu ma le salamo e fesootai faatasi.
O C. S. Lewis, o se tusitala Kerisiano e galue malosi, sa ia tusia e uiga i lenei mataupu i se ala malosi. Sa ia ta’ua e faapea e ta’u atu e le Faa-Kerisiano i tagata ina ia salamo ma folafola atu ia i latou le faamagaloga; ae seiloga e iloa e tagata ma lagona ua latou manaomiaina le faamagaloga, e le uunaia lava i latou e le Faa-Kerisiano. Sa ia taua, “Pe a e gasegase, e te faalogo i le fomai.”11
Sa faailoa mai e le Perofeta o Iosefa Samita e faapea a o lei faia lou papatisoga, e mafai ona e i ai i se tulaga le mautonu i le va o le lelei ma le leaga. Ae “ina ua e auai i lenei Ekalesia ua e ioe atu e te auauna i le Atua. Ina ua e faia lena mea sa e tuua le vaega o tagata sa le mautonu, ma e le mafai lava ona e toe [foi] i tua.” O lana fautuaga sa faapea mai e le tatau lava ona tatou fulitua i le Matai.12
O loo faamamafa mai e Alema e faapea e ala mai i le Togiola a Iesu Keriso “o loo faaloaloa mai pea aao o le alofa mutimutivale” ia i latou e salamo.13 Ona ia fesili mai lea i ni fesili auiliili ma le taua e pei o le: Pe ua tatou saunia ea e fetaiai ma le Atua? Pe o tatou tausia ea i tatou lava ina ia le pona? E tatau ona tatou mafaufau uma i nei fesili. O le aafiaga o Alema lava ia i lona le mulimuli i lona tama faamaoni ma sosoo ai ma lona malamalama manino i le tele o lona manaomiaina o le faamagaloga ma le uiga o le pepese i le pese o le alofa togiola lea e mamana ma lē mafaafitia.
E ui ina tatau ona mafaufau i taunuuga o soo se mea e faaitiitia ai le tuuto atu, ae e lua ni luitau fitoitonu e taatele ma iloga. O le mea muamua o le agaleaga, o le māteletele, ma sauaga i aiga. O le lona lua o feusuaiga le mama ma mafaufauga eleelea. O mea nei e masani lava ona muamua mai ma o le faapogai lea o filifiliga ia faaitiitia le tuuto atu.
O le auala tatou te taulimaina ai i latou e sili ona tatou vavalalata e matuai taua lava. O le māteletele, faasaua, le migao, ma le le faaaloalo i totonu o le aiga e le taliaina—e le taliaina mo tagata matutua ma e le taliaina foi mo le tupulaga faiae. Sa lei toaga lo’u tama i le Lotu ae o se faataitaiga maoae lelei, aemaise i lona taulimaina o lo’u tina. E masani lava ona ia fai mai, “O le a faamasinoina e le Atua ia tane mo loimata uma e maligi o a latou ava.” O loo faamamafaina mai foi lenei manatu faavae i le “O Le Aiga: O Se Folafolaga i le Lalolagi.” E faitauina, “[O i latou] e faasaunoa i taitoalua po o fanau … o le a i ai se aso tou te tutu atu ai e tali atu i luma o le Atua.”14 E tusa lava po o le a le aganuu o loo tatou ola ae ai, pe sa faasaua pe leai foi o tatou matua ia i tatou, e le tatau lava ona tatou faasaua atu i soo se tasi i le faaletino, faalelagona, po o faaupuga.15
O le manaoga mo le faaaloalo i malo e lei i ai lava se taimi ua sili atu ai le taua nai lo le taimi nei. O le faavae o le agalelei ma le faaaloalo e amata i o tatou aiga. E le o se mea e faateia ai le faaitiitia o uiga faaalia o tagata lautele i le taimi lava e tasi e faamalepeina ai le aiga. O le aiga o le faavae lea o le alofa ma le faatumauina o le faaleagaga. O le aiga e siitiaina se siosiomaga lea e mafai ai ona faatupulaia ia faatinoga faalelotu. E moni lava e “matagofie mea uma pe a i ai le alofa i le aiga.”16
O feusuaiga le mama ma mafaufauga eleelea e solia ai tulaga faatonuina na faavaeina e le Faaola.17 Sa lapataia i tatou i le amataga o lenei tisipenisione e faapea o feusuaiga le mama atonu o le a avea ma luitau aupito sili lea.18 O ia amioga, a aunoa ma le salamo, o le a mafua ai se matelaina faaleagaga ma le leai o se tautinoga. O ata tifaga, TV, ma le Initoneti e tele lava ina faasalalau mai ai savali ma ata leaga. Sa ma i ai ma Peresitene Dieter F. Uchtdorf talu ai nei i se nuu i le vaomatua o Amasone ma matauina ai ni satelite i fale e oo lava i nisi o tamai fale faatauvaa. Sa ma fiafia i le maua ai o faamatalaga matagofie i lenei nofoaga maotua. Sa ma iloaina foi e toetoe lava a leai se nofoaga i lenei lalolagi e le o mafai ona aafia i ata faatuinanau, le mama, ma faaosofia ai feusuaiga. O le tasi lea o mafuaaga ua avea ai ponokalafi ma se mala i o tatou aso.
Talu ai nei sa fai ai se ma talanoaga ‘anoa ma se alii 15 tausaga e umiaina le Perisitua Arona. Sa ia fesoasoani mai ia te au ia malamalama i le faigofie i lenei vaitau o Initoneti mo tagata talavou e toetoe lava a le mafaufauina le matamata i ata mataga ma ponokalafi. Sa ia faailoa mai e mo le tele o mataupu faavae o loo aoaoina e le Ekalesia, o loo i ai lava se faailoaga i malo i se tulaga aoao e faapea o le solia o nei mataupu faavae e mafai ona i ai ni aafiaga faataumaoi i le soifua maloloina ma le ola manuia. Sa ia ta’ua le ulaina o sikareti, faaaogaina o fualaau oona, ma le inuina o le ava malosi e tupulaga talavou. Ae sa ia matauina e le o i ai se faitioga leotele faapea po o se lapataiga iloga faalauaitele mai le malo e uiga i ponokalafi po o le ola le mama.
Ou uso e ma tuafafine pele, e sao lelei le auiliiliga a lenei alii talavou. O le a le tali? Ua autausagā o aoao mai pea perofeta ma aposetolo i le taua o faatinoga faalelotu i le aiga.19
Matua, e taua lou toaga e auai i sauniga ma polokalama a le Ekalesia faatasi ma lou aiga. Peitai, e le o toe lava lea e faataunuu ai lou tiute paia o le aoao o lau fanau ia ola i ni olaga mama ma amiotonu, ma savavali ma le sao i luma o le Alii. O le faasilasilaga a Peresitene Monson i lenei taeao, e taua le faataunuuina o lenei mea ma le faamaoni i totonu o le aiga aua o nofoaga ia o le sulufaiga lea o loo i ai le agalelei, faamagaloga, upumoni, ma le amiotonu. E tatau ona i ai i matua le lototele e faamama pe mata’ituina le faaaogaina o le Initoneti, televise, ata tifaga, ma musika. E tatau ona i ai i matua le lototele e fai atu ai leai, puipui le upumoni, ma tuu atu se molimau mamana. E manaomia ona iloa e lau fanau e i ai lou faatuatua i le Faaola, e te alofa i lou Tama Faalelagi, ma lagolagoina taitai o le Ekalesia. O le faatagata matua faaleagaga e tatau ona uluola i totonu o o tatou aiga. Ou te faamoemoe e leai se tasi o le a tuua lenei konafesi e aunoa ma se malamalama o faafitauli o le amio mama o o tatou aso e tatau ona talanoaina i totonu o le aiga. Epikopo, taitai perisitua ma ausilali e manaomia ona outou lagolagoina aiga ma ia mautinoa o loo aoaoina ia mataupu faavae faaleagaga. E mafai foi ona lagolagosua i ai ma faiaoga o aiga ma faiaoga asiasi, aemaise lava i fanau a matua nofotoatasi.
Sa fesiligia ma le naunautai e le alii talavou lea sa ou ta’ua pe silafia e Aposetolo po o le a le vave i le olaga e tatau ona amata puipuia ma aoao ai e tetee atu i ponokalafi ma mafaufauga eleelea. Faatasi ai ma le faamamafa na ia ta’ua e faapea, i nisi nofoaga e le faapea ua vave tele ona fai a o lei faauu le autalavou mai aoga tulagalua.
O talavou na aafia i ata le mama a o itiiti lava ua matatau faapea ua latou le faaagavaaina i latou lava mo auaunaga faamisiona ma feagaiga paia. O se taunuuga, e mafai ona matua faaitiitia lava lo latou faatuatua. Ou te manao e faamautinoa atu ia te outou le autalavou, e pei ona aoao mai e Alema, e ala i le salamo e mafai ai ona e agavaa mo faamanuiaga uma o le lagi.20 O le uiga atoa lena o le Togiola a le Faaola. Faamolemole talanoa i ou matua po o se faufautua faatuatuaina, ma fefautuaai foi ma lou epikopo.
Pe a oo mai i le ola mama, e talitonu nisi tagata matutua e faapea o le usitai i se galuega taua ma agaalofa po o se mataupu faavae e aveesea ai le manaomia ona mulimuli i aoaoga a le Faaola. Latou te faapea ifo ia i latou lava o amioga sese faalefeusuaiga o sina agasala itiiti … [pe afai o au] o se tagata agalelei ma agaalofa.”21 O ia mafaufauga o se pepelo matuia lea e te ta’uina ia te oe lava. Sa faailoa mai ia te au e nisi talavou e faapea, o la tatou filosofia i le taimi nei, e le “moomia” le soona taumafai malosi i le tele o itu, e aofia ai le ola tonu e tusa ma mataupu faavae amiotonu.22 Faamolemole aua nei outou pauu atu i lenei mailei.
I le papatisoga tatou te folafola atu ai e tauave i o tatou luga “le suafa o [Iesu] Keriso, ma maua [le] naunautaiga e auauna atu ia te ia e oo i le iuga.”23 O sea feagaiga e manaomia ai se taumafaiga lototele, tuuto, ma le amiosao pe afai e ao ona tatou faaauau e pepese i pese o le alofa togiola ma tumau i le liua moni.
O se faataitaiga lauiloa o le tuuto ina ia malosi ma le le mafaagaeetia mo soo se tagata lava sa faaalia e se Tagata Taalo Olimipeka mai Peretania sa tauva i le Olimipeka i le 1924 i Pale, i Farani.
O Eric Liddell o se atalii o se faifeautalai Sikotilani na talai i Saina ma o se alii lotu e tuuto. Sa ia faaitaina le taitaiga a Peretania o le Olimipeka i lona musu lea e tamoe i se tuuga faataitai 100 mita sa faia i le Aso Sa, e ui sa matua faamalosia o ia. Mulimuli ane sa manumalo o ia i le tuuga 400 mita. O le faataitaiga a Liddell o le musu e tamoe i le Aso Sa na patino lava le musuia.
O ata ma maafaamanatu e faamamaluina ai o ia ua faasino atu i upu musuia mai le Isaia, “A o ē faatalitali ia Ieova, e toe faafouina lo latou malosi; latou te sii ae apaau e pei o aeto; latou te [taufetuli], a e le vaivai; latou te savavali, a e le [matapogia].”24
O le amio lelei a Liddell sa matua aafia ai lava le faaiuga a lo ma atalii aupito laitiiti ia le auai i taaloga i le Aso Sa ma o le mea na sili atu ona taua o le tuueseina lea o ia lava mai le amioletonu ma amioga faalelalolagi. Sa ia faaaogaina le upusii mai ia Isaia e fai ma ona sao i le tusi o le tausaga a le aoga. Sa tuua e Eric Liddell se faataitaiga mamana o le naunautaiga ma le tuuto i le mataupu faavae.
A o mulimuli a tatou talavou i le fautuaga a Peresitene Monson e ala i le saunia e faamisiona, ma pe a tatou ola uma i mataupu faavae na aoao mai e le Faaola ma saunia e fetaiai ma le Atua,25 o le a tatou manumalo i se tuuga e sili atu ona taua.26 O le a tatou maua le Agaga Paia e fai ma o tatou taiala mo le taitaiga faaleagaga. Mo soo se tasi lava e le o faatulagaina tatau lona olaga, ia manatua, e le o tuai lava le faia o le Togiola a le Faaola e avea ma faavae o lo tatou faatuatua ma olaga.27
I upu a Isaia, “e ui lava ina pei o ofu mumu a outou agasala, e sisina ia e pei o le kiona; e ui lava ina mumu ia e pei o le ie ulaula, e avea e pei o fulufulu mamoe.”28
O lau tatalo faamaoni ia faia e i tatou uma taitoatasi se faatinoga talafeagai ia lagona ai le Agaga i le taimi nei ina ia mafai ai ona tatou pepese i le pese o le alofa togiola ma o tatou loto atoa. Ou te molimau atu ai i le mana o le Togiola a le Faaola i le suafa o Iesu Keriso, amene.
Show References
-
1. Tagai Alema 4:15–19.
-
2. Alema 5:26.
-
3. O Siaosi Alapati Samita sa avea i le taimi lena ma Peresitene o le Korama a Aposetolo e Toasefululua, a o lei avea ma Peresitene o le Ekalesia i le aso 21 Me, 1945. (Tagai Deseret News 2012 Church Almanac [2012], 98.)
-
4. George Albert Smith, i le Sheri L. Dew, Ezra Taft Benson: A Biography (1987), 184.
-
5. Peggy Noonan, “The Dark Night Rises,” Wall Street Journal, July 28–29, 2012, A17.
-
6. Dr. R. Albert Mohler Jr., president, The Southern Baptist Theological Seminary, presentation to religious leaders, New York City, Sept. 5, 2012.
-
7. Tagai 2 Nifae 2:27.
-
8. Tagai Ioane 5:39; Amosa 8:11; tagai foi James E. Faust, “A Personal Relationship with the Savior,” Ensign, Nov. 1976, 58–59.
-
9. Tagai Alema 31:5.
-
10. Tagai Alema 36:23–26.
-
11. C. S. Lewis, Mere Christianity (1952), 31–32. O Lewis o se Tagata Faauu mai le gagana Faa-Peretania i le Iunivesite o Oxford ma sa mulimuli ane avea ma taitaifono o le Medieval and Renaissance English i le Iunivesite o Cambridge.
-
12. Tagai Aoaoga a Peresitene o le Ekalesia: Iosefa Samita (2007), 324; tagai foi Faaaliga 3:15–16.
-
13. Alema 5:33.
-
14. “O Le Aiga: O Se Folafolaga i le Lalolagi,” Liahona, Nov. 2010, 129.
-
15. Tagai Richard G. Scott, “Removing Barriers to Happiness,” Ensign, May 1998, 85–87. O nisi mea taua faaleaganuu o loo feteenai ma aoaoga a le Faaola ma e mafai ona taitaiese ai i tatou. A o ou i ai i le Pasefika i Saute, sa ma feiloai ai ma se alii sa sailiili i le Ekalesia mo le tele o tausaga. Sa ia lipoti mai e faapea na tuia lava lona loto ina ua aoao mai se taitai o le Ekalesia i se konafesi faaleperisitua e faapea, “O lima na sa e fasia muamua ai lau fanau e ao ona faaaogaina e faamanuia ai lau fanau.” Sa ia mauaina ni lesona a faifeautalai, sa papatisoina, ma ua avea ma se taitai maoae.
-
16. “A i ai i le Aiga le Alofa,” Viiga, nu. 181.
-
17. Tagai Alema 39.
-
18. Tagai Ezra Taft Benson, “Cleansing the Inner Vessel,” Ensign, May 1986, 4.
-
19. Sa faalauiloa mai e Peresitene Gordon B. Hinckley le “O Le aiga: O se Folafolaga i le Lalolagi” i le sauniga aoao a le Aualofa ia Setema 1995. Sa pulefaamalumalu ia Peresitene Thomas S. Monson i le suia o le mataupu muamua o le Tusitaulima 2: Taitaiina o le Ekalesia (2010), “O Aiga i le Ekalesia i le Fuafuaga a le Atua.”
-
20. Tagai Alema 13:27–30; 41:11–15.
-
21. Ross Douthat, Bad Religion: How We Became a Nation of Heretics (2012), 238; see also Alma 39:5.
-
22. Aua nei faatagaina se aganuu ua faatumulia i fetauaiga ma le ola le mama ma ua lamatia ai i latou o loo ola i mataupu faavae na aoaoina e le Faaola e faaleagaina lou faatuatua.” E pei ona tusia ma le agamalu e le tusisolo o Wordsworth, “Fafaga [lou mafaufau] i manatu lelei, lea o le a le malo ai lava gutu tautatala leaga, faamasinoga le lelei, e oo i ‘ata lemigao a tagata manatu faapito … pe faaleagaina [lou] faatuatua fiafia” (“Lines Composed a Few Miles above Tintern Abbey,” i le The Oxford Book of english Verse, ed. Chistopher Ricks [1999], 346).
-
23. Moronae 6:3; faaopoopo le faamamafa; tagai foi Mosaea 18:13.
-
24. Isaia 40:31; tagai Robert L. Backman, “Day of Delight,” New Era, June 1993, 48–49.
-
25. Tagai Alema 34:32.
-
26. Tagai 1 Korinito 9:24–27.
-
27. Tagai Helamana 5:12. Sa fautua mai Oliver Wendell Holmes, “Ou te maua le mea sili i lenei lalolagi, e le o le mea tatou te tutu ai, ae o le itu tatou te agai i ai. Ina ia taunuu i le uafu i le lagi, e tatau ona tatou folau atu i nisi taimi faatasi ma matagi ma o nisi taimi e faasaga i ai,—ae e tatau ona tatou folau atu, ae aua nei see ese, pe mau ai lava i le taula” (The Autocrat of the Breakfast-Table ([1858], 105).
-
28. Isaia 1:18.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved

robotstxt: allowed

filter: keep


text:
E alofa le Alii ia i tatou ma e finagalo ia tatou malamalama i Lona naunau e faamagalo.
I le taimi o le auaunaga a le Faaola i le lalolagi, e toatele na mulimuli atu ia te Ia, e aofia ai le au tusiupu ma le au Faresaio “mai faoa aai uma o Kalilaia, … Iutaia, ma Ierusalema.”1 O se tagata ma’i supa sa taoto i lona moega, sa manao ia faamaloloina, sa aumai o ia i se faapotopotoga toatele, ae sa le mafai ona latalata atu o ia i le Faaola, o lea sa ave ai e ana uo i le taualuga o le fale sa afio ai le Faaola ma tuutuu ifo ai o ia i lalo. O le vaaia o lenei faatinoga o le faatuatua, faatasi ai ma le faamoemoega tele sa le’i iloa e Ana au faalogologo, sa fetalai atu ai le Faaola, “Sole, ua faamagaloina au agasala.”2
Atonu sa faateia lea alii i lenei mea, ma e ui ina e le o ta’ua mai i tusitusiga paia se mea e uiga i sona uiga na faaalia, atonu sa mafaufau o ia pe na malamalama lelei le Faaola i le mafuaaga na ia sau ai.
Sa silafia e le Faaola e toatele tagata sa mulimuli ia te Ia ona o Ana vavega ofoofogia. Ua uma ona Ia faaliu uaina le suavai;3 tutuliese agaga leaga;4 ma faamalolo le atalii o le alii sili,5 o se lepela,6 le tina o le toalua o Peteru7 ma le tele o isi [vavega].8
Ae i le alii ma’i supa lenei, sa filifili le Alii e tuu atu le faamaoniga i le au soo ma i latou sa le’i talitonu i Lana matafaioi tulaga ese o le Faaola o le lalolagi. O le faalogoina o le fetalaiga a le Faaola, na amata ai ona manatunatu le au tusiupu ma le au Faresaio ia i latou lava, ma talanoa faavalevalea ai e uiga i le upu leaga [i le Atua] ma faapea ai e na o le Atua lava e mafai ona faamagaloina agasala. O le silafia ai e le Faaola o o latou manatunatuga, sa Ia fetalai atu ai ia i latou e faapea:
“Se a le mea tou te manatunatu ai i o outou loto?
“Po o le fea le faigofie, po o le fai atu, Ua faamagaloina au agasala; po o le fai atu, Tulai ia, ina savali?”9
Sa le faatali mo sa latou tali, ae sa faaauau le fetalaiga a le Faaola: “A e peitai ina ia iloa ai e outou o i le Atalii o le tagata le pule i le lalolagi e faamagalo ai agasala, [Ona Ia liliu atu lea i le supa] Ou te fai atu ia te oe, Tulai ia, ina ave lou moega, ma e alu i lou fale.”10 Ona ia faia ai lea!
E ala mai i lenei faamalologa ofoofogia faaletino, sa faamautuina ai e le Faaola ia i tatou uma lenei upumoni faaleagaga e le iu ma ua sili ona mamana: e faamagalo e le Atalii o le Tagata ia agasala!
E ui o lenei upumoni ua taliaina fiafia e tagata uma ua talitonu, ae peitai o le le faigofie ona faailoaina o le isi lea mea moni taua fesootai: e faamagalo e le Faaola agasala “i luga o le fogaeleele” ae le na o le taimi o le Faamasinoga Mulimuli. Na te le tuusaunoaina i tatou i a tatou agasala.11 Na te le faatagaina i tatou ia toe foi atu i agasala ua mavae.12 Ae a tatou salamo ma usitai i Lana talalelei, Na te faamagaloina i tatou.13
I lenei faamagaloga tatou te vaaia ai le faaaogaina lelei ma le matagofie o le mana gafatia ma le [mana] faaola o le Togiola. A tatou faaaogaina le faatuatua i le Alii o Iesu Keriso, e faamalosia ai i tatou e le mana gafatia o Lana Togiola i taimi tatou te manaomia ai,14 ma o Lona mana togiola e faapaia ai i tatou a o tatou “[tuu] ese le tagata natura.”15 O lenei mea e aumai ai le faamoemoe i tagata uma, ae maise ia i latou o e manatu o vaivaiga faisoo o le tagata e le oo i ai le finagalo o le Faaola e fesoasoani ma laveai.
O le saunia o se avanoa mo le Faaola e faapupula ai lo tatou malamalama,16 sa i ai se taimi na fesili ai Peteru pe e tatau ona faafia ona ia faamagalo atu i lona uso ona fesili atu lea, “Seia faafitu?” E mautinoa lava ua matuai lava ma totoe lena. Ae o le tali a le Faaola na matala tele ai le faitotoa i Lona finagalo alofa: “Ou te le fai atu ia te oe, Seia atu fitu: a, Ia fitugafulu ni fitu.”17
E alofa le Alii ia i tatou ma e finagalo ia tatou malamalama i Lona naunau e faamagalo. E silia ma le 20 ni taimi i le Mataupu Faavae ma Feagaiga, sa ta’u atu ai e le Alii ia i latou sa Ia fetalai atu i ai, “Ua faamagaloina au agasala,” po o ni fetalaiga talitutusa.18 I le pe a o le afa o na taimi, sa faapitoa le fitoitonu o fetalaiga a le Alii i le Perofeta o Iosefa Samita, o nisi taimi sa fetalai atu ai ae na o ia lava, o nisi taimi a o faatasi ai ma isi.19 O le vaega muamua o nei fetalaiga sa faamaumauina i le 1830, ae o le vaega mulimuli i le 1843. O lea, i le va o ni tausaga se tele, sa faafia ona fofoga mai ai e le Alii ia Iosefa, “Ua faamagaloina au agasala.”
E ui sa le’i “tausalaina [Iosefa] i ni agasala tetele pe matuia,”20 ae o le a lelei mo i tatou ona manatua o ni nai tuusaunoaga laiti lava, o le fetalaiga a le Alii ia “faafitugafulu ni fitu” e le faatapulaaina ai le faamagaloga e tusa ai ma le matuia o le agasala.
A o fetalai atu i toeaiina sa tauaofia i Katelani, na fetalai ai le Alii, “Ou te loto ia outou manumalo i le lalolagi; o le mea lea o le a i ai lo’u agaalofa i luga o outou.”21 Ua silafia e le Alii o tatou vaivaiga ma taunuuga e faavavau “o le lalolagi” i luga o alii ma tamaitai le atoatoa.22 O le upu o le mea lea i le fuaiupu lenei o Lana faamautinoaga lena ua na o le amiotonu o Lona agaalofa e mafai mulimuli ane ai ona tatou “manumalo mai le lalolagi.” E faapefea ona faaali mai lena agaalofa? I nei lava foi toeaiina i Katelani sa Ia fetalai atu i ai, “Ou te faamagaloina outou ia outou agasala.”23 E finagalo le Faaola e faamagalo atu.
E le tatau ona faapea se tagata o lenei faamagaloga e oo mai e aunoa ma le salamo. E moni, ua folafola mai e le Alii, “O A’u o le Alii, Ou te faamagaloina agasala a i latou o e e ta’uta’u mai a latou agasala i o’u luma ma ole mai mo se faamagaloga,” ona Ia faaopoopo mai lea o se tulaga manaomia faaopoopo “o e ia e le’i agasala e oo i le oti.”24 E ui o le Alii “e le mafai ona vaai i luga o le agasala ma sina tikeri itiiti o le faatagaina,”25 ae Na te silafia lelei le matuia o nisi o agasala. Ua Ia poloai mai o le a leai se faamagaloga mo le “upuleaga e faasaga i le Agaga Paia.”26 Ua Ia folafola mai foi le matuia o le fasioti tagata27 ma faamamafa mai le ogaoga o agasala tau i feusuaiga e pei o le mulilua.28 E tusa ai ma le faia pea lava pea o agasala matuia tau i feusuaiga, ua Ia faailoa mai ai le faateteleina o le faigata ona maua o Lana faamagaloga.29 Ma ua Ia fetalai mai “o ia o lē e agasala faasaga i le malamalama tele atu, o le a maua e ia le tausalaga tele atu.”30 Ae, i Lona alofa mutimutivale, ua Ia faatagaina ai le faaleleia i le aluga o le taimi, nai lo o le poloaia faamalosi o le atoatoa i se taimi vave. E ui lava foi i le faateteleina o le agasala e mafua mai ona o vaivaiga o le olaga nei, ae o soo se taimi tatou te salamo ai ma sailia Lana faamagaloga, e faamagalo mai pea lava pea o Ia.31
Ona o lenei mea, o i tatou uma, e aofia ai i latou o loo tauivi e faatoilalo amioga ua fai ma vaisu e pei o le faaaoga sese o fualaau ma vailaau faasaina po o ponokalafi faapea ma i latou e vavalalata ia i latou, e mafai ona iloa o le a silafia e le Alii a tatou taumafaiga amiotonu ma o le a faamagalo mai ma le alofa pe a atoatoa le salamo, “ia fitugafulu ni fitu.” Ae e le faapea ai la e mafai ai e se tagata ona foi atu ma le loto i ai i le agasala e aunoa ma le faasalaina.32
O taimi uma lava e silasila mai ai le Alii i o tatou loto,33 ma o le tauamiotonuina o le faatuatua sese e le tauamiotonu ai le agasala.34 I le tisipenisione lenei, sa lapataia ai e le Alii se tasi o Ana auauna ona o na ituaiga o ‘alofaga i le folafola atu e faapea, “Ia tuu atu [ia te ia] ia maasiasi i le au Nikalaitai ma a latou mea inosia faalilolilo uma.”35 O le au Nikalaitai o se vaega faalelotu i aso anamua sa tautino mai e faapea na latou maua le faatagaga e soli ai agasala tau i feusuaiga e ala i le agalelei o le alofa tunoa o le Alii.36 O lenei mea e le o se mea lelei i le Alii.37 O Lona agaalofa ma le alofa tunoa e le o se tatou ‘alofaga lea pe a “le faamalieina o [tatou] loto. Ma [tatou] le usiusitai i le upumoni, ae ua fiafia i le amioletonu.”38 Ae, a mavae ona tatou faia o mea uma tatou te mafaia,39 O Lona agaalofa ma le alofa tunoa o auala ia e mafai ai “i le gasologa o le taimi”40 ona tatou manumalo i le lalolagi e ala i le mana gafatia o le Togiola. Ao tatou sailia ma le lotomaualalo lenei meaalofa faapelepele, “o mea vaivai [e] avea ma mea malolosi ia te i [tatou]”41 ma e ala mai i Lona malosiaga, e mafai ai ona tatou faia o mea e le mafai ona tatou faia na o i tatou.
E silasila mai le Alii i le malamalama ua tatou maua,42 i manaoga o o tatou loto,43 ma a tatou amioga,44 ma a tatou salamo ma saili Lana faamagaloga, e faamagalo mai o Ia. A o tatou iloiloina i o tatou lava olaga ma olaga o e pele ia i tatou ma a [tatou] uo, e tatau ona tutusa lo tatou naunau e faamagalo i tatou lava faapea ma isi.45
O loo talanoa mai le Tala’i La’u Talalelei e uiga i le faigata o le faatoilaloina o amioga ua fai ma vaisu ma uunaia taitai perisitua ma le au paia e “aua le faateia ai pe lotovaivai” pe afai e faaauau pea ona tauivi tagata sailiili po o tagata fou o le ekalesia ma faafitauli faapena. Ae, ua fautuaina i tatou, e “tatau ona faaali atu le talitonu i le tagata ae aua le faamasino atu … [ae ia taulimaina] o se faafitauli e le tumau ma malamalama gofie.”46 Mata e itiiti ai ni mea tatou te faia i a tatou lava fanau po o tagata o aiga o e tauivi ma ni faafitauli faapena foi, ma o ese le tumau atu ai mai le ala o le amiotonu? E mautinoa lava lo latou faatauaina o lo tatou tutumau, onosai, ma le alofa—ma ioe, o la tatou faamagaloga.
I le konafesi aoao ia Oketopa talu ai, sa fautua mai ai Peresitene Monson:
“E manaomia ona tatou manatua pea e mafai ona sui ia tagata. E mafai ona latou lafoai ni mausa leaga. E mafai ona latou salamo mai solitulafono.…
“… E mafai ona tatou fesoasoani ia i latou ia faatoilalo o latou vaivaiga. E tatau ona tatou atiina ae le malosiaga e vaai atu ai i alii, e le o tagata o loo latou i ai i le taimi nei, ae o tagata e mafai ona avea ai i latou.”47
I se uluai konafesi a le Ekalesia, e tali tutusa ma lenei konafesi, sa fetalai mai ai le Alii i le au paia:
“E moni ou te fai atu ia te outou, ua outou mama, ae le o outou uma; …
“Ona ua leaga tagata uma i o’u luma. …
“… E i ai ni isi o outou ua sala i o’u luma, peitai, o le a ou alofagia lo outou vaivai.”48
O lena lava foi Lana savali i le asō.
Ua silafia e lo tatou Tama Faalelagi mea o loo tatou faafeagai, tatou te agasala uma ma ua faafia ona “le oo i le viiga mai le Atua.”49 Na Ia auina mai Lona Alo, o le ua “silafia vaivaiga o le tagata ma le ala e fesoasoani ai ia i latou o e ua faaosoosoina.”50 Ua aoao mai e Lona Alo i tatou ia “tatalo e le aunoa ina ia [tatou] le ulu atu i faaosoosoga.”51 Ua ta’u mai ia i tatou ia “tagi atu [i le Atua] mo le alofa mutimutivale, ona ua malosi o ia e faaola.”52 Ua poloaiina i tatou e le Faaola ia salamo53 ma ia faamagalo atu.54 Ma e ui e le faigofie le salamo, ae a o tatou taumafai ma o tatou loto atoa e usitai i Lana talalelei, ua Ia tuuina mai le folafolaga lenei: “E moni ou te fai atu ia te outou, e ui ia [outou] agasala, ua tumu lo’u loto i le agaalofa ia te [outou]. O le a ou le lafoaia ese atoatoa [outou]; ma o le a Ou manatua le alofa mutimutivale i le aso o le toasa.”55 E finagalo le Faaola ia faamagalo atu.
O vaiaso taitasi e amata ai e le Aufaipese a le Tapeneko ana faasalalauga musuia i upu faagaeetia o le viiga masani a William W. Phelps “Si’i Malie Viiga Paia.” [Tatou] te tau le masani i upu faamafanafana o le fuaiupu e fa:
Ou te valaaulia outou ia manatua ma talitonu i afioga a le Alii ma ia faatino le faatuatua ia te Ia e oo i le salamo.57 E alofa o Ia ia te outou. E finagalo o Ia e faamagalo atu. Ou te molimau atu ai i le suafa paia o Iesu Keriso, amene.
Show References
-
1. Luka 5:17; tagai foi Mareko 2:2.
-
2. Luka 5:20; tagai foi Mataio 9:2; Mareko 2:5.
-
3. Tagai Ioane 2:1–11.
-
4. Tagai Mareko 1:21–28; Luka 4:33–37.
-
5. Tagai Ioane 4:46–54.
-
6. Tagai Mataio 8:1–4; Mareko1:40–45; Luka 5:12–15.
-
7. Tagai Mataio 8:14–15; Mareko1:29–31; Luka 4:38–39.
-
8. Tagai Mataio 8:16–17; Mareko 1:32–34; Luka 4:40–41.
-
9. Luka 5:22–23; tagi foi Mataio 9:3–5; Mareko 2:6–9.
-
10. Luka 5:24; faaopoopo le faamamafa; tagai foi Mataio 9:6–7; Mareko 2:10–12.
-
11. Tagai 1 Korinito 6:9–10; Alema 11:34, 37; Helamana 5:10–11.
-
12. Tagai 2 Peteru 2:20; Iakopo 2:10; Mataupu Faavae ma Feagaiga 82:7.
-
13. Tagai Isaia 1:18; Ieremia 31:34; Luka 7:36–50; Enosa 1:5; Alema 24:10; Moronae 6:8; Mataupu Faavae ma Feagaiga 1:32; 58:42–43.
-
14. Tagai Iakopo 4:7; Alema 14:26; Moronae 10:7.
-
15. Mosaea 3:19; tagai foi 2 Nifae 10:24–25.
-
16. Tagai Alema 32:28, 34.
-
17. Mataio 18:21–22; faaopoopo le faamamafa; tagai foi Luka 17:1–4.
-
18. Tagai Mataupu Faavae ma Feagaiga 20:5–7; 25:3; 29:3; 31:5; 36:1; 50:36; 60:6–7; 61:2; 62:3; 64:1–4, 5–7, 15–17; 75:6–8; 82:1; 84:60–61; 90:1, 6; 108:1; 110:5; 112:3; 124:74–76, 78; 132:50.
-
19. Tagai Mataupu Faavae ma Feagaiga 20:5–7; 29:3; 60:6–7; 61:2; 62:3; 64:5–7; 84:60–61; 90:1; 110:5; 132:50.
-
-
21. Mataupu Faavae ma Feagaiga 64:2; faaopoopo le faamamafa.
-
22. Tagai 1 Nifae 20:9–11; Mataupu Faavae ma Feagaiga 24:2; 50:41; 63:47; 108:1–8.
-
-
-
25. Mataupu Faavae ma Feagaiga 1:31; tagai foi fuaiupu 32–33; Alema 45:16.
-
26. Mataupu Faavae ma Feagaiga 132:27; tagai foi Mataio 12:31; Luka 12:10.
-
27. Tagai Esoto 20:13; Mosaea 13:21; Mataupu Faavae ma Feagaiga 132:19; Mose 5:31–36.
-
28. Tagai Alema 39:5; Mataupu Faavae ma Feagaiga 42:24–26.
-
29. Tagai Mataupu Faavae ma Feagaiga 42:22–26, 75–78, 80–82; 63:13–17; 76:103.
-
30. Mataupu Faavae ma Feagaiga 82:3; tagai foi Ioane 15:22.
-
31. Tagai Moronae 6:8.
-
32. Tagai Mosaea 15:26.
-
33. Tagai 1 Samuelu 16:7; Salamo 24:3–4; Faataoto 23:7; Mataio 15:18–20; Mareko 7:20–23; Eperu 3:12; 3 Nifae 12:19; Mataupu Faavae ma Feagaiga 59:8; 64:34.
-
34. Tagai Mataupu Faavae ma Feagaiga 20:29–30; 121:37.
-
-
36. Tagai Bible Dictionary, “Nicolaitans.”
-
37. Tagai Faaaliga 2:6, 15.
-
-
39. Tagai 2 Nifae 25:23; Mataupu Faavae ma Feagaiga 138:4.
-
40. Mose 7:21.
-
41. Eteru 12:27.
-
42. Tagai Ioane 15:22; Mataupu Faavae ma Feagaiga 1:33; 82:3.
-
43. Tagai Alema 41:5–6; 3 Nifae 9:20; Mataupu Faavae ma Feagaiga 137:9.
-
44. Tagai 1 Nifae 15:33; Alema 41:3–4; Mataupu Faavae ma Feagaiga 137:9.
-
45. Tagai Mataio 6:14–15; Mataupu Faavae ma Feagaiga 64:8–10; 98:39–48.
-
46. Talai La’u Talalelei: O Se Taiala mo le Galuega Faafaifeautalai (2004), 189.
-
47. Thomas S. Monson, “Vaai Atu i Isi i Tagata e Mafai ona Avea ai i Latou,” Liahona, Nov. 2012, 68, 69; faaopoopo le faamamafa.
-
48. Mataupu Faavae ma Feagaiga 38:10–11, 14; faaopoopo le faamamafa.
-
49. Roma 3:23.
-
50. Mataupu Faavae ma Feagaiga 62:1; tagai foi Alema 7:12.
-
51. Mataupu Faavae ma Feagaiga 61:39; faaopoopo le faamamafa.
-
52. Alema 34:18; faaopoopo le faamamafa; tagai foi 2 Nifae 31:19; Alema 7:14.
-
53. Tagai Helamana 13:11; Mataupu Faavae ma Feagaiga 19:4, 13–21.
-
54. Tagai Mataupu Faavae ma Feagaiga 64:8–10.
-
55. Mataupu Faavae ma Feagaiga 101:9; faaopoopo le faamamafa; tagai foi Mataupu Faavae ma Feagaiga 82:1–7.
-
56. “Sii Malie Viiga Paia,” Viiga, nu. 81.
-
57. Tagai Alema 34:15–17


text:
(w/ banner) Tala o Faamasinoga
KEIANA TALAESE
O le Aso Faraile o le vaiaso nei lea ua toe tolopo i ai e le Faamasinoga Maualuga le mataupu a le tamaitai o Keiana Talaese ma le tuutuuga, afai e o’o atu i le aso lea ae le’i mautu lava se maliliega e faaiu ai lenei mataupu, o le a faatulaga loa e le faamasinoga le aso e faataunuu ai le faamasinoga autu.
E lua mataupu eseese o lo o tuuaia ai e le malo le tamaitai talavou o Talaese, ona o se faalavelave na tulai mai i le faaiuga o le masina o Fepuari na te’a nei, ina ua taofia o ia ona o tuuaiga i lona umia lea o ni vaega o le laau faasaina o le mariuana, peitai ina ua taofia o ia i lalo o le vaaiga a leoleo, sa sola ese mai i leoleo peitai na mafai ona toe maua o ia e leoleo.
O lo o tuuaia e le malo Talaese i le moliaga o lona umia faasolitulafono o vaega o mariuana, atoa ai ma le sola ese mai lea ao i lalo o le vaavaaiga a leoleo, ae o le taeao ananafi na toe valaauina ai lenei mataupu i luma o le faamasinoga maualuga, ona o se talosaga a le malo i le faamasinoga, i se avanoa e mafai ai ona tuu faatasi mataupu e lua ina ia avea ma mataupu e tasi, ma faigofie ai loa ona tau tuu faatasi se maliliega e faai’u ai lenei mataupu.
Na talia e le faamasinoga le talosaga ina ia toe tolopo le mataupu a Talaese ma le tuutuuga, afai e oo atu i le aso Faraile e le’i taunuu lava i se faaiuga lenei mataupu, o le a faatulaga loa le aso e faia ai le faamasinoga autu.
O Talaese o lo o tuuaia faatasi ma ni alii se toalua, o i laua ia e aofia ai Vaoeli Lafoia ma Hefa Vahe, ina ua agai atu leoleo e faato’a filemu se vevesi na tulai mai i le uafu o Vaa Faila i le masina o Fepuari, ae maua ai ma fualaau faasaina ia te i latou.
O lo o taofia pea i le toese i Tafuna Talaese ina ua le mafai ona totogi le tupe na faatulaga e tatala ai o ia, e faatali ai lana iloiloga i le aso Faraile nei.
O le alii loia ia Cabel Poag o loo tulai mo le malo, ae o le alii loia ia Mike White o loo tulai mo Talaese.
AARON WISDOM
Ua talia e le faamasinoga maualuga le talosaga na faaulu e le malo, ina ia toe tolopo mo le 30 aso le iloiloga na faatulaga i le taeao ananafi a le alii o Aaron Wisdom, e faatali ai le taunuu mai o le faaiuga o suega ua maea ona auina atu i fafo, e suesueina ai vaega o fualaau faasaina ia o loo tuuaia sa maua i lenei alii, pe o ni fualaau faasaina moni ia mea pe leai foi.
O Wisdom o loo tuuaia i lona umia faasolitulafono o ni vaega o mariuana, umia o se fana e le’i lesitalaina, atoa ai ma lona umia faasolitulafono o ni pulufana.
O ia tu’uaiga na afua mai ina ua maua e alii o le Ofisa o Tiute vaega e pei ona taua i totonu o se container sa siaki i luga o le uafu, lea na aumai i lalo o le igoa o le ua molia.
O loo tumau pea poloaiga o loo tatala ai le ua molia i tua e faatali ai le isi ana iloiloga, lea ua faatulaga e faia leai le aso 30 Me.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SU’A: TAUAU INA MOU ATU LE MAMALU MA LE TAUA MAMANU A SAMOA
O le soona ta solo o mamanu a Samoa i vaega o le tino e pei o ogavae ma tauau, aemaise ai foi le lolomi i mitiafu, o ni isi ia o auala e manatu ni isi o tufuga ta tatau, ua atagia mai ai le manatu mama o ni isi o tagata i le taua ma le mamalu o mamanu a Samoa, ma ua agai foi ina mou atu le faataua e nisi o ia tulaga.
E talitonu le Aiga Sa Sua o lo o fitoi tonu i ai le galuega o le taina o tatau e faaaoga i ai mamanu a Samoa, e tasi lava le auala e ala ai ona ta mamanu i le tino o le tagata, pe afai o lea tagata o lo o laei i le soga’imiti po o le malu.
“E le o se mea sa’o le ta o le soga’imiti i le ogavae, tauau poo le lolomi foi i mitiafu, e le atagia mai ai le mamalu o le soga’imiti pe afai e fai faapena, o le soga’imiti lava ia o le laei lea a tama tane, e onomea ai foi le tama tane pe afai e taoto sa’o le laei i le vaega tonu o le tino e tatau ona ta ai,” o le saunoaga lea a le susuga Su’a Vaofusi Pogisa Su’a, o se tasi o tufuga ta tatau mai Samoa na malaga mai e auai i le tauvaga ta tatau, lea o le a faatautaia i Alega i le “Tisa’s Barefoot Bar” i le aso a taeao mo le tolu aso.
O Su’a, o lona uso o Su’a Faumuina Tupou Su’a ma le la tausoga o Pogia Aiulu Faumuina, o i latou ia e o mai i le Aiga Sa Sua o Gagaifovao Lefaga, se tasi o Aiga ta tatau i Samoa, ua malaga faapitoa mai e avea ma ni isi o tufuga iloga o le a auai i le tauvaga ta pe’a o lenei tausaga, e atoa i ai le 8 o tausaga talu ona faia lenei tauvaga.
O le agaga autu e pei ona taua e Tisa ina ua fesiligia e tusa ai o lenei faamoemoe, o le maua lea e le atunuu o le avanoa e maimoa ai i ni isi o tufuga ta tatau e tupuga mai i Aiga ta tatau iloga o le atunuu, e malaga mai e auai i lenei faamoemoe taua.
“Ua ou manatu e aumai le aiga Sa Sua mai Lefaga, e faasoa mai foi lo latou silafia e faatatau i lenei galuega,” o le saunoaga lea a Tisa.
Na taua e Su’a i se faatalatalanoaga ma le Samoa News ananafi, e iloa le tatau moni pe afai na ta i ‘au o lo o faatino ai le galuega, ae afai o se tatau na ta i se masini, o lona talitonuga e le o se tatau lena mea.
Saunoa Su’a, o ‘au e tolu e faaaoga e soo se tufuga e ta ai le tatau e aofia ai le ‘ta pulu’; ‘togi ‘aso’ ma le ‘au mono’, poo le ‘au teu’.
Fai mai lana mau, “e tofu lava ‘au nei e tolu ma le aoga, e eseese foi taimi e faaaoga ai pe a ta le tatau, e le mafai la ona faapea mai le tufuga ta tatau sa faaaoga le masini e tapulu ai le pe’a pe tusi ai fo’i le ata, aua e ese le ‘au tapulu ese le ‘au teu.”
Saunoa Su’a, o le taua o mamanu a Samoa o lo o atagia i lana tatau, o lo o faailoa atu ai tu ma agaifanua a le atunuu i le lalolagi, e tatau foi la ona faataua ma puipui malu i ai Samoa uma, e pei foi ona naunau Aiga ta tatau a le atunuu e puipui ma faataua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Leai ni sa o AS e tausinio i le tu’uga fautasi a Samoa
Ua faamaonia mai e le Ofisa o Mataupu Tau Samoa i se feiloaiga ma Tusitala i le taeao ananafi, le leai o se fautasi mai Amerika Samoa nei e malaga i le valaaulia a Samoa, mo le tuuga fautasi e faamanatu ai lana Iupeli Auro i le masina fou.
Na faalauiloa e le tofa Nanai Afuola e faapea, ua tasi nei le filiga o aleaga i le afioga i le Kovana Sili, le matua ia Togiola Tulafono, faapea ai ma le afioga i le Faatui ia Lefiti Atiulagi le Failautusi Ofisa o Mataupu Tau Samoa, o le a tapua’i Amerika Samoa ma ana Sa na valaaulia mai e Samoa, o le a le tausinio i le tuuga o le fu’a o lenei tausaga.
Saunoa Nanai, o le faaiuga sa faalagolago lea i se tofa saili mai afioaga o Fautasi na valaaulia mai e Samoa, ina ua tasi le faaiuga a nei afioaga, o le a le malaga a latou fautasi e tali i le valaaulia.
O fautasi e fa na aofia i le valaaulia a Samoa e aofia ai le Aeto mai Pago Pago, Satani mai Nuuuli, Fuao mai Vatia ma le Sharks mai le Aoga Maualuga a Samoana.
“O le faaiuga ua faia e afioaga nei, o le a leai se vaa e malaga i le valaaulia a Samoa, ona ua utiuti le taimi e toe faatinoina ai tapenaga e pei ona manaomia mai e Samoa, e aofia ai le suiina o pine atoa ai ma le sailiina lea o ni foe Samoa,” o le saunoaga lea a Nanai.
Na taua e Nanai i se faatalatalanoaga ma le Samoa News i le vaiaso na te’a nei, e tusa ma le $6,000 e saili e le afioga mo le fausiaina o foe Samoa, ae ese ai le tau mo le toe suiina o pine ma isi lava tapenaga mo le fautasi, ina ia talafeagai ma le manaoga mai Samoa, ma o ia suiga tetele ua mamafa mo afioaga i le taimi nei.
Ae ui i le faaiuga e leai se fautasi e malaga i le valaaulia a Samoa, o le agaga o Amerika Samoa e pei ona fetalai Nanai, o le a mafai lava ona toe sosoo lenei sootaga ma toe tali atu Amerika Samoa i nisi valaaulia i le lumana’i mai Samoa, e pei ona sau ai i tausaga ua mavae.
Na gugulu le toatele o le atunuu ina ua salalau i ni ripoti i Amerika Samoa nei le faaiuga a le komiti o le fu’a a Samoa, e taofia ai le auai atu o fausaga fou o fautasi ua i ai i Amerika Samoa nei, mo le tuuga o le latou sisigafu’a i le masina fou, ma latou taua ai le le mananao o Samoa e malaga atu ituaiga fautasi nei e aofia ai ma le Aeto, ina nei sola ma le siamupini o faigamea i le tai i lenei tausaga.
Ae ui i ia manatu faatasi ai ma le faaiuga ua faia e le malo o Amerika Samoa, na taua e le afioga i le alii Faipule, o ia foi lea o le isi Taitaifono o le Komiti o le Fu’a a Samoa ia Tolofuavalelei Falemoe Leiataua e faapea, e tumau pea le faaiuga ua tasi i ai le Komiti, i le le taliaina lea o ni fautasi o loo fausia i fausaga faaonaponei, ona o le manatu ia toe faafoi le tulaga sa i ai ulua’i tuuga fautasi a Samoa i le 50 tausaga talu ai.
Na teena foi e le tofa Tolofuavalelei nisi o finagalo e faapea, ua mafua ona faia e le komiti lenei faaiuga, ina ia taofia ai le malaga atu o fautasi o loo fausia i fausaga faaonaponei e aofia ai le Sa o le Aeto mai Pago Pago, lea ua avea ma siamupini o tuuga fautasi o le fu’a a le atunuu i lenei tausaga.
“E leai se agaga faapena i le komiti faapea ai ma le malo o Samoa, na pau le manatu, ia toe faafoi gaioiga sa faatino e Samoa ina ua faatoa sisi lana fu’a i le ulua’i taimi i le 1962, ina ia lagona ai e tagata le taua o le lagona saili malo,” o le saunoaga lea a Tolofuavalelei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Faateleina o Lou Mataalia
O otootoga e aoao mai ai e aofia ai foi sootaga i vitio pupuu e uiga i le fesoasoani i talavou ia liua. E le gata i lea, o vitio faaleaoaoga mo le Perisitua Arona, Tamaitai Talavou, ma le Aoga Sa o loo maua foi i le Leadership Training Library.
O nei vitio uma o loo i ai faataitaiga moni o taitai ma faiaoga o loo fesoasoani i talavou ia liua i le talalelei. E mafai ona suesueina e le tagata lava ia, pe faatasi foi ma isi faiaoga ina ia malamalama atili ai i le natura fefaasoaai o le aoao mai ma le aoao atu i talavou.


text:
Mataupu 14
Ua poloai mai Iesu: Aua le faamasino atu; ole atu i le Atua; ia faaeteete i perofeta pepelo—Ua ia folafola mai le olataga i e e faia le finagalo o le Tamā—Ia faatusatusa i le Mataio 7. E tusa o le 34 T.A.
1 Ma o lenei sa oo ina ua uma ona fetalai atu e Iesu nei upu sa toe liliu mai o ia i le motu o tagata, ma sa toe tatala mai lona fofoga ia te i latou, ua fetalai mai: E moni, e moni, ou te fai atu ia te outou, aaua le faamasino atu, ina ia le faamasinoina outou.
2 aAua o le faamasino tou te faamasino atu ai, o le a faamasinoina ai outou; ma o le fua tou te fua atu, o le a toe fua mai ia te outou.
3 Ma aisea e te vaai ai i le fasi laau lena o loo i le mata o lou uso, ae le manatu ifo i le utupoto lena o loo i lou lava mata?
4 Pe e faapefea ona e fai atu i lou uso: Tuu mai ia te au sei ou eu esea le fasi laau mai lou mata—ae faauta, o loo i ai se utupoto i lou lava mata?
5 O oe na le pepelo, ia muamua aveese i fafo le autupoto mai lou lava mata; ona manino lelei ai lea o lau vaai e aveese ai i fafo le fasi laau mai le mata o lou uso.
6 Aua le tuuina atu mea ua apaia i ulī, pe tou te lafo a outou penina i luma o puaa, nei o latou soli i latou i lalo o o latou vae, ma toe liliu mai ai ma saeia outou.
7 aOle atu, ma o le a to mai ia te outou; saili, ma o le a outou maua; tuitui atu, ma o le a tatala mai ia te outou.
8 Aua o i latou uma e ole atu, e to mai i ai; ma o ia o le e saili, e maua e ia; ma o le e tuitui atu, o le a tatala mai ia te ia.
9 Pe e i ai ea se tagata ia te outou, o le, afai e ole mai lona atalii mo se areto, o le a ia avatu ia te ia se maa?
10 Pe afai e ole mai o ia mo se ia, o le a ia avatu ia te ia se gata?
11 O lea la, afai ua outou iloa le ala e avatu ai meaalofa lelei ia outou fanau, e ui ina leaga, ua le matua silisili atu ea ona tele o mea lelei e tuuina mai e lo outou Tamā o le o i le lagi ia te i latou o e e ole atu ia te ia?
12 O lea, o mea uma lava tou te loto i ai ia fai mai e tagata ia te outou, ia faapea lava ona outou afaia ia te i latou, ona o le tulafono lea ma perofeta.
13 Ia outou ulu atu i le faitotoa avaapiapi; ona e vatele le faitotoa, ma elautele le ala, lea e tau i le faafanoga, ma e toatele e o le a o atu i ai;
14 Aua e vaapiapi le afaitotoa, ma elauitiiti le ala, lea e tau i le ola, ma e itoaitiiti e o le a latou mauaina.
15 Ia faaeteete i aperofeta pepelo, o e e o mai ia te outou i ofu faamamoe, ae i totonu o luko feai lava i latou.
16 O le a outou iloa i latou i o latou fua. Pe tau mai ea e tagata vine mai le laau tuitui, po o mati mai laau talatala?
17 E faapea lava ona fua mai e laau lelei taitasi fua lelei; ae o se laau ua leaga e fua mai i fua leaga.
18 E le mafai e se laau lelei ona fua mai i fua leaga, pe mafai e se laau leaga ona fua mai i fua lelei.
19 O laau uma taitasi e ale fua mai i fua lelei e tatuu i lalo, ma lafo i le afi.
20 O lea, o le a outou iloa i latou i o latou afua.
21 E le sao atu i le malo o le lagi i latou uma o e e fai mai ia te au, Le Alii e, le Alii e; ae o ia o le na te faia le finagalo o lou Tamā o le o i le lagi.
22 E toatele o le a afai mai ia te au i lena aso: Le Alii e, le Alii e, matou te lei vavalo atu ea i lou suafa, ma e le o lou suafa ea na matou tutuli ese ai tiapolo, ma e le o lou suafa ea na matou faia ai galuega ofoofogia e tele?
23 Ma ona ou tautino atu ai lea ia te i latou i lena taimi: Ou te lei ailoa lava outou; ia outou o eese atu mai ia te au, outou o e e faia le amioletonu.
24 O lea, o soo se tasi e faalogo i au upu nei ma faia e ia, ou te faatusaina o ia i se tagata poto, o le na atiae lona fale i luga o se apapa—
25 Ma sa to mai auaga, ma oo mai lologa, ma agi mai matagi, ma taia lena fale; ma sa elei pau lava, ona sa faavaeina i luga o se papa.
26 Ma o i latou uma o e faalogo i au upu nei ma le faia e ia, e faatusaina o ia i se tagata valea, o le na atiae lona fale i luga o le aoneone—
27 Ma sa to mai uaga, ma oo mai lologa, ma agi mai matagi, ma taia lena fale; ma sa pau, ma sa pau tele lava.


text:
Faamalolo faiaoga tuuaia i se inuga pia ma fanau aoga
I lalo o se faatonuga mai i le Faatonu Sili o aoga a le malo ia Vaitinasa Dr. Salu Hunkin-Finau, ua faamalolo nei se alii faiaoga mai i le aoga maualuga a Leone ae maua pea lona totogi, a’o faagasolo ona iloiloga i luma o le faamasinoga, i moliaga na afua mai i se latou inuga pia ma ni fanau aoga.
O le taeao ananafi na faatoa tulai ai Jason Laumoli i luma o le Faamasinoga Faaitumalo i lalo o se tusi samania mai le Faamasinoga, e tali i moliaga e valu,e aofia ai moliaga e lima o lona tuuina atu o le ava malosi i fanau talavou, faapea ai ma moliaga e tolu o lona faia o ni gaioiga e ono lamatia ai le saogalemu o fanau talavou.
I faamaumauga a le faamasinoga o lo o taua ai e faapea, o le aso 2 o Fepuari na o’o atu ai matua o se teineitiiti e 17 tausaga, i le Ofisa o Leoleo i Fagatogo, mo le failaina o se tagi faasaga ia Laumoli, i lona faainuina o le tamaitai aoga i le uaina.
Na taua e le teineitiiti na aafia i leoleo e faapea, e faatele taimi na la inu ai ma le alii faiaoga, na aofia ai ma le taimi o le Faauuga a aoga i le 2012, o le taimi o le koneseti a le aoga i le Kerisimasi o le 2012 i le Lee Auditorium, faapea isi taimi ao le’i tuua aoga ia Tesema 2012.
I le taimi mulimuli lava o le Aso Toona’i, aso 2 o Fepuari, lea na ia faainu e le ua molia le teineitiiti na aafia ma isi fanau aoga e to’alua i totonu o lana taavale, e pei ona taua i faamaumauga a le faamasinoga.
Ina ua fesiligia e leoleo le alii faiaoga, sa ia faaamaonia lona faainuina o le teineitiiti i le uaina, ae e le’i inu ai isi tamaiti aoga e toalua sa i totonu o le taavale.
E toatele ni isi o le atunuu na telefoni mai i le Samoa News ma o latou fesiligia le tulaga e faatatau i lenei mataupu po o fea ua fai i ai suesuega a leoleo.
Na faamanino e William Haleck i le Samoa News e faapea, o lo o faagasolo pea i le taimi nei suesuega ma o lo o faatautaia i auala e pei ona faatautaia ai le suesueina o mataupu a soo se tagata e tuuaia i le solia o le tulafono.
Saunoa Haleck e faapea, e ui o le alii faiaoga o le alo o le Sui Komesina, peitai e le o i ai se aafiaga o le Sui Komesina i suesuega o lo o faia e uiga i lenei mataupu.
Na taua e Haleck e faapea, ina ua tulai mai le mataupu faasaga i le alii faiaoga, na taofia ai loa o ia i le toese i Tafuna mo le 48 itula, ao faatali suesuega a leoleo, peitai ina ua tuana’i itula e 48, na toe tatala ai loa le ua molia i tua.
O le aso 21 Fepuari lea ua toe tolopo i ai le mataupu a Laumoli, ma o lo o tumau pea le tatalaina o ia i tua i lalo o poloaiga a le faamasinoga e ao ona usitai i ai e aofia ai le faasa ona toe mafuta ma i latou e tagofia le ava malosi. Ua faasa ona ia toe tagofia le ava malosi poo fualaau faasaina, ua faasa foi ona ia taumafai e sola ese ma le atunuu, a ia avea o ia ma tagatanuu lelei e tausi i tulafono a le malo, ma ia auai i soo se taimi e valaau ai lana mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TUUA LE LOTU AE VAOVAO FUSUAGA A SE ULUGALII
O le ula lea na ia fasia lona toalua ina ua faatoa tuua le lotu i le aso Sa na te’a nei, ua faasa e le faamasinoga ona toe taumafai e faafesootai lona toalua ma lana fanau i soo se auala, a ia saili se isi nuu e nofo ai sei vagana ua toe tuuina atu se isi poloaiga a le faamasinoga ona faatoa toe mafai lea ona ia toe faafesootaiina le fafine ma tamaiti.
Na faamatala ata e le isi fafine o le aulotu le mafuaaga o le vevesi na tulai mai, ma faaiu ai loa i le valaau atu o le tamaloa i lona toalua e savali i le taavale, peitai na lafo e le fafine se faamatalaga na tiga ai le loto o le ula lea, ma savali atu ai loa ma kola mai i tua le ofu a le fafine ao ia siia le la tama teine e 1 le tausaga le matua.
“Ke’i si kamaloa i le lele aku o le kusi pese pasasa i guku iga ua kogi e le fafige, faliu mai ai loa fuki le ulu o le fafige ma ka po, kulioso aku loa ma isi kagaka o le auloku ma vaovao,” o le pe’ape’a mai lea o le gutu a le isi fafine o le aulotu i le tau faamatalaina o le mumugaveve a le ulugalii.
E tusa ai ma faamaumauga a le faamasinoga o loo taua ai, o se taugaupu i le va o le alii ua molia ma lona toalua na mafua ai loa ona aapa atu le ua molia ua kola lona toalua, futi lona ulu ma po ao sii e le fafine le la tama e 2 tausaga le matua.
E lei i ai ni manu’a tuga i foliga o le fafine sei vagana ai se maosia sa i lona alafau, atoa ai ma lona ua na leaga i le taimi lea na kola ai o ia e lona toalua.
Na faailoa e le fafine i leoleo, e le o se taimi muamua lea ua fasi ai e lona toalua o ia i luma o tagata. O le isi foi fasiga o ia na fai i luma o se faleoloa Kolea i lo latou nuu i Tafuna, ina ua musu e ave i lona toalua le $5 na fai atu ai e faaatoa ai le tau o ana fagupia, ma faasaga atu ai loa le tamaloa ma ta ona mata i lana ato faafafa.
Na taua e le fafine i leoleo, o le tele o isi taimi e fasi ai e lona toalua o ia i le fale, peitai sa musu lava e faailoa ona o le manatu, e leai se isi e faigaluega e maua ai se tupe mo ia lana fanau pe afai ae loka lona toalua.
O se fafine o le aulotu na viliina le taavale a leoleo ina ua tulai mai lenei faalavelave.
Na teena e le ula lea i luma o le faamasinoga i le vaiaso nei tuuaiga o le faatupu vevesi i nofoaga faitele faasaga ia te ia, ma ua toe tolopo lana mataupu e toe fofogaina i le vaiaso fou, lea foi o le a taumafai ai le malo e faila moliaga faaopoopo faasaga i lenei alii.
Na taua e le loia a le malo, e ono molia le ua molia i le faaoolima i le tulaga tolu, atoa ai ma lona faia o ni gaioiga e ono lamatia ai le saogalemu o se fanau laiti.
O loo masalomia o se vevesi a le ulugalii na afua atu i le fale na mafua ai loa le vevesi e pei ona tulai mai. Ua toe tatala i tua le ula lea mai le toese i Tafuna i le maea ai lea o le po e tasi na moe ai i luga o le sima ma le tuutuuga, o le a toe tulai i le vaiaso nei mo le failaina o moliaga faaopoopo faasaga ia te ia.
Na faailoa foi e le loia a le malo i le faamasinoga le sauni lea o le fafine e faila sana talosaga i le faamasinoga mo se la teteaga faaletulafono ona o le faalavelave na tulai mai.
Na taua e nisi o le aulotu na i ai i totonu o le potu faamasino i le aso lea na valaauina ai lenei mataupu, o le fafine o le Savai’i ae o loo sponsor e lona toalua.
E le o se taimi muamua lea ua tulai mai ai mataupu tau ulugalii i luma o le faamasinoga. O le masina na tea nei na loka ai foi e leoleo se isi alii leoleo, ona o tuuaiga i lona taumafai lea e faafefe lona toalua.
E toalua foi isi alii na taofia mai i le masina lava foi na tea nei, ona o tuuaiga i le fasiina lea o nai fafine, e mafua ina ua foi atu i le fale e leai se meaai o i ai, ae ua alu le po inupia ma nisi o a latou uo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O mea tetele ua faataunuuina ma avega ua faamāmāina ona o taumafaiga a lima e toatele o loo “auai ma le naunautai i se faamoemoega lelei.”
Elder Perry, ou te manatu o oe le tagata 90 tausaga le matua aupito i laitiiti ai lava i le Ekalesia atoa. Sa outou matauina le auala na ia oso ese ai mai lona nofoa.
Uso e ma tuafafine, o taimi uma ou te ai ai ma le fiafia i se tamato fou ua pula mai lona laau pe ai foi se pea suamalie ua pula e tau sa’o mai le laau, ou te mafaufau ai lava i se taimi pe tusa o le 60 tausaga talu ai a o i ai se togāpea laitiiti a lo’u tama i Holladay, Iuta. Sa ia tausia ai se ofagapi iina ina ia feaveaia fatu o fuga o pea lea o le a mulimuli ane tutupu ae i ni pea lapopoa ma suamalie.
E fiafia tele tamā i ana lagomeli ma maofa i le auala e galulue faatasi ai le faitau afe o i latou e liliu le sua lea e ao mai i fuga o ana pea e avea ma meli suamalie—o se tasi o meaai aupito sili ona maloloina o le natura. O le mea moni, ua ta’u mai e tagata tomai faapitoa o meaai maloloina ia i tatou o se tasi lea o meaai o loo i ai uma ia elemene—enesaime, vaitamini, minerale, ma le vai—e manaomia e tausi ai le ola.
Sa taumafai i taimi uma lo’u tama e faaaofia au i lana galuega i ofagapi, ae sa ou fiafia tele e tuu atu ia te ia e tausi i ana lagomeli. Peitai, talu mai na aso, ua ou aoao atili ai e uiga i le maualuga o le faatulagaga o ofagapi—o se nuu pe tusa e 60,000 lagomeli.
E faaosofia lagomeli ina ia feaveaia fatu o fugalaau, ao mai le sua, ma liliu le sua i le meli. O lo latou naunautaiga ofoofogia lena na mamanuina i o latou tulaga faanatura na foafoa ai e lo tatou Mataisau. Ua faatusatusaina e faapea ina ia maua tau lava o le tasi pauna (0.45 kg) o le meli, e tatau ona asia faatasi e lagomeli pe a ma le 20,000 i le 60,000 o i totonu o ofaga le silia ma le faitau miliona o fugalaau ma malaga e faatusa i le faalua ona taamilo i le lalolagi. I sina taimi puupuu o lona olaga pe na o ni nai vaiaso i le fa masina, o le sao a se lagomeli se tasi i le meli i lona ofaga e na o le tasi vaesefululua o le sipuniti e tasi.
E ui e foliga mai e faalētaua pe a faatusatusa i le aofaiga, ae o le tasi vaesefululua o se sipuniti a lagomeli taitasi o le meli, e taua tele i le ola o le ofaga. E faalagolago lagomeli i le tasi ma le isi. O le galuega semanu e fai si lofituina mo ni nai lagomeli o le a faamāmāina, ona e faia ma le faamaoni e lagomeli uma a latou vaega.
O le ofagapi o loo avea pea ma se faatusa taua i le talafaasolopito o la tatou Ekalesia. Ua tatou aoao mai i le Tusi a Mamona e faapea sa feaveai e sa Iaretō ni lagomeli ma i latou (tagai Eteru 2:3) a o latou malaga i le Atu Amerika i le fia afe tausaga talu ai. Sa filifilia e Polika Iaga le ofagapi e fai ma faatusa e uunaia ma musuia ai le malosi e galulue faatasi ai lea e taua i le au paionia e liliu ai le toafa lafulafua o loo siomia ai le Sate Leki Tele e avea ma vanu lafulemu ua tatou mauaina nei. Ua faamanuiaina i tatou i la latou vaai mamao ma le galulue filiga faatasi.
O le faatusa o le ofagapi o loo maua i totonu ma fafo o le tele o o tatou malumalu. O lenei pulelaa o loo ou tu atu ai sa gaosi mai le laupapa o se laau uolanati sa ola i le fanua o Peresitene Gordon B. Hinckley ma o loo vaneina ai ni ata o ofagapi.
O nei faatusa uma o loo molimau mai i se mea moni se tasi: o mea tetele ua faataunuuina ma avega ua faamāmāina ona o taumafaiga a lima e toatele o loo “auai ma le naunautai i se faamoemoega lelei” (MF&F 58:27). Mafaufau i mea e mafai ona faataunuuina e le faitau miliona o le Au Paia o Aso e Gata Ai i le lalolagi pe a tatou galulue e pei o se ofagapi i lo tatou tuuto atu, taulai atu ma gauai atu i aoaoga a le Alii o Iesu Keriso.
Sa aoao mai le Faaola e faapea o le poloaiga muamua lava ma le sili o le:
“E te alofa atu i le Alii lou Atua ma lou loto atoa, ma lou agaga atoa, ma lou manatu atoa. …
“E faapena foi lona lua, E te alofa atu i le lua te tuaoi ia pei o oe lava ia te oe.
“O na poloaiga e lua ua autu ai le tulafono uma ma le au perofeta” (Mataio 22:37, 39–40).
O le faigofie ia o upu a le Faaola, ae o lo latou uiga e matua loloto lava ma taua. E ao ona tatou alolofa i le Atua ma alolofa atu ma tausi i o tatou tuaoi e pei o i tatou lava. Mafaufau i le lelei e mafai ona tatou faia i le lalolagi pe afai tatou te auai faatasi, lotogatasi o ni soo o Keriso, ma tali atu ma le naunautai i taimi uma i manaoga o isi ma auauna atu ia i latou o vagaia i tatou—o o tatou aiga, o tatou tuaoi, ma o tatou uso a tagatanuu.
E pei ona tusia i le Tusi a Iakopo, o le auauna atu o le uiga tonu lena o le tapuaiga moni (tagai Iakopo 1:27).
Ua tatou faitau i auaunaga e tuu atu e tagata o le Ekalesia i le lalolagi atoa aemaise lava i auaunaga agaalofa e tuu atu i taimi o faalavelave—mu, lologa, afa, asiosio. O nei auaunaga i taimi o faalavelave faafuasei ia e sili ona manaomia ma sili ona talisapaia e tatau lava ona faaauau pea i se ala o le tausoaina o avega a le tasi ma le isi. Ae faapefea o tatou olaga i aso uma? O a ni aafiaga tuufaatasi o le faitau miliona o ni tamai, galuega agaalofa tatou te faatinoa i aso taitasi ona o lo tatou alolofa loloto Faa-Kerisiano mo isi? I le gasologa o taimi o le a i ai se aafiaga liua o lenei mea i luga o fanau uma a lo tatou Tama Faalelagi e ala i le faaloaloa atu o Lona alofa ia i latou e ala atu ia i tatou. O loo manaomia e lo tatou lalolagi faigata lenei alofa o Keriso i le taimi nei e sili atu nai lo se isi lava taimi, ma o le a sili atu ona manaomia i tausaga o i luma atu.
O nei galuega faigofie i aso taitasi e ono foliga mai e le o se mea tele pe a faia taitasi, ae pe a mafaufau i ai i se tuufaatasiga o le a avea e pei lava o le tasi vaesefululua o le sipuniti o le meli lea e saofaga atu ai se lagomeli se tasi i le ofaga. O loo i ai se mana i lo tatou alofa mo le Atua ma Ana fanau, ma pe a faaalia i se ala moni lena alofa i le faitau miliona o galuega o le agalelei Faa-Kerisiano, o le a faasuamalieina ma faafaileleina ai le lalolagi i le sua lea e tausia ai le ola o le faatuatua, faamoemoe, ma le alofa mama.
O le a se mea e manaomia ona tatou faia e avea ai e faapei o ni lagomeli tuuto ma avea ai lena tuuto o se vaega o lo tatou natura? O le toatele o i tatou e faamaoni lava i le auai atu i sauniga a la tatou Ekalesia, ma tatou te galulue malolosi i o tatou valaauga, aemaise lava i Aso Sa. E mautinoa lava e tatau ona faamālo atu i lena mea. Ae pe o punouai ma le naunaitai ea o tatou mafaufau ma o tatou loto i mea lelei i le vaiaso atoa? Pe ua tau ina faatino, pe o tatou liua moni ea i le talalelei a Iesu Keriso? O faapefea ona tatou avea le fatu o le faatuatua lea o loo faafaileleina i o tatou mafaufau ma totō loloto i le eleele lelei o o tatou agaga? E faapefea ona tatou faia se suiga tele o le loto lea o loo fai mai ai Alema e taua mo lo tatou fiafia e faavavau ma le filemu? (tagai Alema 5:12–21).
Manatua, o loo i ai i le meli ia elemene taua uma mo le tausia o le ola faaletino. Ma o le aoaoga faavae ma le talalelei a Keriso ua na o le pau lea o le ala e maua ai le ola faavavau. Ua na o a tatou molimau lava o le a matua iloa sili ai mea o loo i o tatou mafaufau ma faalolotoina ai i o tatou loto, o le a avea ai lo tatou naunautaiga e alolofa atu ma auauna atu e faapei o le alofa o le Faaola. Ua na o le pau lava la lena o le ala, e mafai ai ona avea i tatou ma ni soo liua atoatoa o Keriso ua faamanaina e le Agaga e aapa atu i loto o o tatou uso a tagata.
Pe a oo ina le toe pupu tele o tatou loto i mea o le lalolagi, o le a tatou le toe saili atu i viiga a tagata pe tau lava ina saili atu e viia lo tatou faamaualuga (tagai MF&F 121:35–37). Ae, tatou te tauavea uiga Faa-Keriso ia na aoao mai e Iesu:
- •
Tatou te agamalu, agamaualalo ma tali-tiga (tagai MF&F 121:41).
- •
Tatou te agalelei, e aunoa ma le pepelo po o le faa’ole’ole (tagai MF&F 121:42).
- •
Tatou te lagonaina le alofa mama i tagata uma (tagai MF&F 121:45).
- •
E amiomama o tatou mafaufauga e le aunoa (tagai MF&F 121:45).
- •
Tatou te le toe mananao e fai se leaga (tagai Mosaea 5:2).
- •
O le Agaga Paia o lo tatou soa tumau, ma o aoaoga faavae o le perisitua o le a to ifo i luga o o tatou agaga e pei o le sau mai le lagi (tagai MF&F 121:45–46).
Ia, ou te le o uunaia outou ina ia matuai i ai se naunautaiga faalelotu. E leai! Ua na ona ou fautuaina atu ina ia tatou laa atu i se isi laasaga i lo tatou liua atoatoa i le talalelei a Keriso e ala i le moliooina o ana aoaoga faavae i totonu o o tatou loto ma o tatou agaga ina ia mafai ai ona tatou galulue ma ola ai—faatasi ai ma le amiosao—i mea ua tatou folafola atu ua tatou talitonu i ai.
O lenei amiosao e faafaigofieina ai o tatou olaga ma faateleina ai lo tatou gauai atu i le Agaga ma i manaoga o isi. E aumaia ai le olioli i o tatou olaga ma le filemu i o tatou loto—o le ituaiga o olioli ma filemu lea e oo mai ia i tatou pe a tatou salamo i a tatou agasala ma mulimuli atu i le Faaola e ala i le tausia o Ana poloaiga.
E faapefea ona tatou faia lea suiga? E faapefea ona tatou faia lenei alofa o Keriso e avea o se vaega autu o o tatou loto? O loo i ai se faatinoga faigofie se tasi o aso uma lea e mafai ona faia ai se eseesega mo tagata uma o le Ekalesia, e aofia ai outou tama ma teine, outou alii ma tamaitai talavou, outou talavou nofofua matutua, ma outou tama ma tina.
O lena faatinoga faigofie o le: I a outou tatalo o le taeao i aso fou taitasi, ole atu i le Tama Faalelagi e taiala oe ia iloa se avanoa e auauna atu ai i se tasi o Ana fanau faapelepele. Ona e faagasolo lea i aso faatasi ma lou loto ua faatumulia i le faatuatua ma le alofa, e saili mo se tasi e fesoasoani i ai. Ia e taulai pea i lea mea, e pei lava o lagomeli ona taulai atu i fugalaau ia latou te ao mai ai le sua ma le fuga. A e faia lea mea, o le a faateleina lou gauai faaleagaga ma o le a e mauaina ni avanoa e auauna atu ai, ia e te lei iloaina muamua e mafai.
Ua faatele ona aoao mai Peresitene Thomas S. Monson i ni faataitaiga e taliina ai e le Tama Faalelagi se tatalo a se isi tagata e auala atu ia i tatou—e auala atu ia te oe ma au—e auala atu i a tatou upu agalelei ma galuega—e auala atu i a tatou faatinoga faigofie o le auauna atu ma le alofa.
Sa saunoa mai Peresitene Spencer W. Kimball: “E silafia i tatou e le Atua, ma na te leoleoina i tatou. Ae e masani lava e auala mai i se isi tagata na te faafetaiaia ai o tatou manaoga. O le mea lea e taua ai lo tatou auauna atu o le tasi i le isi” (Aoaoga a Peresitene o le Ekalesia: Spencer W. Kimball [2006], 82).
Ou te iloa a e faia lenei mea—i le fale, i le aoga, i le galuega, ma i le lotu—o le a taialaina oe e le Agaga, ma o le a mafai ai ona e iloatino i latou o loo manaomiaina se fesoasoani patino lea e na o oe e ono mafai ona tuuina atu. O le a uunaia oe e le Agaga ma faaosofiaina oe ma le ofoofogia e fesoasoani e feaveaia le alofa mama o Keriso ma Lana talalelei i le lalolagi.
Ma ia manatua, e pei foi o tasi vaesefululua o sipuniti meli a lagomeli laiti e avatu i le ofaga, afai tatou te faateleina a tatou taumafaiga i le faasefuluafeina ma faamilionaina o taumafaiga i le agaga tatalo e faasoa atu le alofa o le Atua i Ana fanau e ala i auaunaga Faa-Kerisiano, o le a faapena foi ona avea ma se aafiaga faatupulaia vave o le lelei lea o le a aumai ai le Malamalama o Keriso i lenei lalolagi ua matua faapogisaina. O le lotogatasi, o le a tatou aumaia ai le alofa ma le agaalofa i o tatou lava aiga ma i e ua tuuatoatasi, o e matitiva, o e ua lofituina, ma i latou o fanau a lo tatou Tama Faalelagi o loo saili mo le upumoni ma le filemu.
O lau tatalo faamaualalo, uso e ma tuafafine, ina ia tatou ole atu i a tatou tatalo o aso taitasi mo le musumusuga ia maua se tasi e mafai ona tatou tuu atu i ai sina auaunaga anoa, e aofia ai le auaunaga o le faasoaina atu o upumoni o le talalelei ma le molimau. I le faaiuga o aso taitasi, tau ina ia mafai ona tatou fai atu “ioe” i se tali i le fesili, “Ua ou faia ea se lelei i le aso? Ua ou fesoasoani ea [i se ua mafatia]?” (Viiga, nu. 136).
O le galuega lenei a le Atua. Ia tatou galulue ai ma le faamaoni e pei o lagomeli laiti tuuto e o atu i a latou lava galuega, ou te tatalo ai ma le lotomaualalo i le suafa o Iesu Keriso, amene.


text:
Vavau a Samoa
Ao i ai Leutogi i le motu tu'ufua, sa masani ona fai ana umu e fai ai ana mea'ai, peita'i o le fa'afitauli e leai ni lau la'au e taufi ai lana umu, o lea sa ia fa'aaogaina ai iliili o le sami e fai ma tau o lana umu, ma o i'ina lea e mafua ai le suafa o Tauiliili, e fa'amanatu ai iliili sa fa'aaoga e le tama'ita'i e fai ma tau o lana umu. E tele isi mea taua na maua mai i lenei tala, e pei ona maua ai suafa o le Tonumaipe'a, Tauiliili ma le Tilomai, lea na sau ma le tama o Fa'asega le tama a Leutogi ina ua usu i ai le Tui Uea po o le tupu o le motu o Uea. Ma o suafa nei na auina mai e Fa'asega ma 'ave ia Lafai le tuagane o Leutogi, ma o Lafai lava le ulua'i Tonumaipe'a ia Samoa.Vavau o Samoa
FAU INA O LE FALE O NAFANUA
O le nu'u o Falealupo lea o lo o i ai le nofoaga e ta'ua o le Ina'ilau, lea e mafua ai le muagagana fa'aalaga'upu e faapea, "e au le Ina'ilau a tina". Fai mai le tala tu'u a Samoa, o le Ina'ilau lenei po o se fale fo'i i se isi fa'aupuga fa'afaigofie, sa mana'o le tama'ita'i o Nafanua ina ia fau mo ia, e nofo ai ma tapena ai mo le taimi o le taua i aso anamua. Fai mai le tala na manana'o ali'i latou te faia le fale ma fausia ina ia mae'a lelei mo Nafanua, peita'i sa finau mai fo'i tama'ita'i latou ma fai atu ia Nafanua, e mafai fo'i ona latou fausiaina le fale e pei ona faia e ali'i, ma latou fausia ina ia mae'a.
Na iloa e le tama'ita'i ua le maua se tonu i le va o ali'i ma tama'ita'i po o ai e fauina le fale, ona ia manatu loa lea, o le a tofu vaega ta'itasi ma le 'afa o le fale latou te galulue ai, ua tofi e Nafanua ali'i latou te faia le isi itu o le fale, ae o tama'ita'i i le isi itu, ma ua amata loa le galuega. O le mea e malie ai, ona fai mai le tala sa fai atu lava le galuega a tama'ita'i mae'a lelei ae fai le galuega a ali'i, e lei mae'a, ma e o'o mai lava i onapo nei, o lo o tu ai lava le Ina'ilau e le'i mae'a ona fausia le itu na fau e ali'i. O le taimi nei pe afai e te toe asia le nofoaga o lo o i ai le Ina'ilau, ua liupapa atoa le tino o le fale e o'o lava i le pito i luga, peita'i o lo o iloa gofie lava le vaega o le fale na fausia e tama'ita'i, o lo o mae'a lelei e ui ua liua e 'avea ma papa, ae o le itu na fau e ali'i, o lo o va'aia pea le pu atoa o le isi itu o le tala o le fale e lei mae'a ona ato. Ma o i'ina lea na mafua ai loa le alaga'upu fa'amuagagana a le atunu'u e fa'apea, "E au le Ina'ilau a tama'ita'i po o tina fo'i." O lona uiga pe afai e fa'amatalaina, e mafai fo'i e tama'ita'i latou ona fai galuega o lo o faia e ali'i.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Lolomiina
Faiaoga
I le tulimanu taumatau pito i luga o le otootoga aoaoina i luga o le initoneti o loo i ai se aikona o le lomitusi. Kiliki le aikona lenei e lolomi ai se kopi o le otootoga aoaoina.
Taitai
Afai o i ai ni faiaoga i lau uarota po o le siteki e le mafai ona maua se fesootaiga lelei i le Initoneti, e mafai ona e filifili e lolomi ia otootoga aoaoina mo i latou. E mafai ona e lolomiina taitasi ia otootoga e ala i le kiliki o le aikona o le lomitusi i le tulimanu taumatau pito i luga o le lau. E mafai ona e aveina ni otootoga se tele i se lomitusi i le lotoifale ma faia ni kopi mo faiaoga i lau uarota po o le siteki. Ona e faafou i taimi uma ia otootoga i lauga fou o le konafesi aoao ma isi punaoa, e tatau ona e lolomiina na o le tasi i le tolu ni iunite o otootoga i le taimi e tasi. Mafaufau e tuu i totonu o se faila ia otootoga ina ia faigofie ai i faiaoga ona sui otootoga pe a toe faafou.


text:
Afai o le olaga ma lona saoasaoa nanativale ma le tele o le atuatuvale ua faafaigata ai ona e lagona le manao e olioli, ia atonu o se taimi lelei lenei e toe faatulaga ai mea e sili ona taua.
E maoae le tele o mea e mafai ona tatou iloa e uiga i le olaga i le suesueina o le natura. Mo se faataitaiga, e mafai e saienitisi ona vaai i lio o laau ma faia ai ni taumatematega poto e uiga i le tau ma tulaga na ola ae ai laau i le faitau selau ma le faitau afe o tausaga ua mavae. O se tasi o mea tatou te aoaoina mai le suesueina o le ola ae o laau o le, i le taimi o vaitau pe a manaia tulaga o le tau, e ola lelei laau i le vave e masani ai. Peitai, i vaitau e faalelelei tele ai tulaga o le tau, e tuai teisi le ola o laau ae tuuto atu lo latou malosi i elemene taua e manaomia e ola ai.
Atonu ua outou mafaufau nei, “Ia e manaia tele ma lelei ae o le a la le faiā ma le aveina o se vaalele?” Ia, sei ou tau atua.
Pe sa e i ai i totonu o se vaalele ma e aafia ai i se tulaga na e le mautonu lelei ai? O le mafuaaga masani o le le mautonu o le suia faafuasei o gaoioiga a le ea, lea e mafua ai ona faasaga i lalo po o luga le taumua o le vaalele, taumalua i autafa, ma taavilivili. E ui ina fausia vaalele ina ia talitalia ni le mautonu e ogaoga atu nai lo soo se mea e te oo i ai i se faigamalaga masani, ae e faapopoleina ai lava le pasese.
O le a se tou manatu o le a le mea e fai e pailate pe a feagai ma ni faafitauli? E ono mafaufau se tagata aoga faapailate, o le faateleina o le saoasaoa o se fuafuaga lelei lea aua o le a vave ai ona latou o ese mai le faafitauli. Ae atonu e le o le mea sao lena e fai. Ua malamalama lelei pailate atamamai, e i ai se saoasaoa e lelei atu e mafai ai ona feosofai i le faafitauli lea, o le a faapea ona tuuitiitia ai aafiaga le lelei o le faafitauli. Ma o le tele lava o taimi, o lona uiga o le faaitiitia o le saoasaoa. O le mataupu lava foi lea e tasi e faaaoga i patupatu i luga o se auala.
O lea la, o se fautuaga lelei le faalemu teisi, ia tumau pea i le ala, ma taulai atu i mea e taua pe a feagai ma ni tulaga faigata.
O Le Saoasaoa o le Olaga i Aso Nei
O se lesona faatauvaa lenei ae taua e tatau ona aoaoina. Atonu e foliga mai e lelei pe a tuu i tulaga o laau po o taimi e le mautonu ai, ae o se mea e ofo ai le faigofie ona le amanaia o lenei lesona pe a oo mai i le faaaogaina o nei mataupu faavae i o tatou lava olaga i aso uma. A maualuga le tulaga o le atuatuvale, pe a oo mai puapuaga, pe a feagai ma faalavelave, e masani lava ona tatou taumafai e alualu ai lava i lena faiga atuatuvale, pe faatelevaveina foi, ma le manatu, o le tele lava o lo tatou faanatinati, o le sili atu foi lea.
O se tasi o uiga o le olaga i aso nei e foliga mai o loo tatou minoi i se saoasaoa faateleina, e ui lava ina tatou feagai ma tulaga le mautonu po o mea faalavefau.
O le mea faamaoni lava; e sili atu le faigofie o le i ai o ni gaoioiga e faapisi ai. E mafai uma lava ona tatou mafaufau i se lisi o mea e fai o le a faapea ona lofituina ai a tatou fuafuaga faataatitia. Atonu foi e manatu nisi o lo latou taua faaletagata lava ia e faalagolago lea i le uumi o a latou lisi o mea e fai. Latou te faatumulia avanoa o o latou taimi i lisi o fonotaga ma mea laiti—e oo lava i taimi o le tele o le gasu ma le lelavā. Ona o lo latou faafaigataina le talafeagai o o latou olaga, e masani ai ona latou lagonaina le tele o le ita, tau leai se fiafia, ma itiiti se lagona faatauaina o o latou olaga.
Fai mai o soo se amioga lelei lava, a soona fai foi, e mafai ona avea ma mea leaga. O le soona fai o fuafuaga o o tatou aso, o le a mautinoa lava le aafia ai i lenei agasala. E i ai le taimi e mafai ai ona avea mea tatou te ausia ma faalavefau, ae avea faamoemoega ma ni mea faasalavei.
O Le a la le Tali?
O le tagata atamai na te malamalama ma faaaoga lesona mai li’o o laau ma faafitauli o le ea. Latou te tetee i le faaosoosoga o le lāvea i totonu o le nanati fitivale o le olaga i aso uma. Latou te mulimuli i le fautuaga “E tele atu mea e uiga i le olaga nai lo le faateleina o lona saoasaoa.” 1 O le aotelega, latou te taulai atu i mea e sili atu ona taua.
Na aoao mai Elder Dallin H. Oaks, i se konafesi aoao lata mai nei, “E ao ona tatou tuuese nisi o mea lelei ina ia filifili ai mea e lelei tele pe sili atu le lelei aua latou te atiina ae ai le faatuatua i le Alii o Iesu Keriso ma faamalolosia ai o tatou aiga.” 2
O le sailiga mo mea e sili ona lelei e mautinoa lava le oo atu ai i mataupu faavae autu o le talalelei a Iesu Keriso—o upumoni faigofie ma le matagofie ua faaalia mai ia i tatou e se Tama o i le Lagi agalelei, faavavau, ma silafia mea uma. O nei aoaoga faavae ma mataupu faavae autu, e ui lava ina faigofie ona malamalama i ai se tamaitiiti, ae e aumaia ai tali i fesili e sili ona faigata o le olaga.
E i ai se matagofie ma le manino lea e oo mai i le faafaigofie [o a tatou fuafuaga faataatitia] lea e i ai taimi tatou te le talisapaiaina ona o lo tatou mananao tele i tali faigata.
Mo se faataitaiga, e lei leva ona malaga faataamilo i le lalolagi le au feoai i le vateatea ma le au suesue vateatea a Rusia, ae latou iloa e le ola peniutu i le vateatea. O lea na galulue ai loa nisi o tagata atamamai e foia le faafitauli. E faitau afe itula ma faitau miliona tupe na alu ai, ma o le iuga, sa latou gaosia ai se peni e mafai ona ola i soo se nofoaga, i soo se tau, ma e toetoe lava o luga o soo se mea. Ae na faapefea ona taulimaina e le au feoai i le vateatea ma le au suesue vateatea a Rusia seia oo ina foia le faafitauli? Sa latou faaaogaina lava se penitala.
E faapea se faamatalaga a Leonardo da Vinci sa siiina mai “E sili mamao ai lava se taumafaiga faigofie.” 3 A tatou vaai i mataupu faavae autu o le fuafuaga o le fiafia, le ata o le faaolataga, tatou te iloa ai ma talisapaia lona manino ma lona faigofie, le mataina ma le matagofie o le atamai o lo tatou Tama Faalelagi. O lona uiga o le liliu atu o o tatou ala i Ona ala o le amataga lea o lo tatou atamai.
O Le Mana o Mea Faavae
O le tala na faamatalaina i le faiaoga lauiloa o le lakapi o Vince Lombardi, sa i ai sa na gaoioiga masani e faia i le aso muamua o le koleniga. Na te uuina i luga se polo lakapi, faaali atu i le au taaalo na taaalo i le taaloga mo le tele o tausaga, ma faapea atu, “Alii, … o le polo lakapi le mea lenei!” Sa talanoa e uiga i lona telē ma lona foliga, le auala e mafai ai ona kiki, uu, po o le pasiina foi. Na te aveina le au i le malae gaogao ma fai atu ia i latou, “O le malae lakapi le mea lenei.” Na te faasavalia faataamilo i latou, a o faamatalaina atu lona telē, o foliga, o tulafono, ma le faiga o le taaloga. 4
Na iloa lelei e lenei faiaoga e oo lava i nei tagata taaalo talenia, ma o le mea moni o le au atoa, na pau lava le auala e avea ai ma ni tagata taaalo maoae o le iloa lelei lea o vaega faavae o le taaloga. E mafai ona latou faaaluina o latou taimi e faataitai ai ni taga faigata faatogafiti, ae sei iloga lava latou te malamalama lelei i vaega autu o le taaloga, ona faatoa mafai lea ona avea i latou ma se au siamupini.
Ou te manatu o le toatele o i tatou e malamalama lelei i le taua o vaega autu. Ae o nisi taimi e faalavelavea ai i tatou e le tele naua o mea e foliga mai e sili atu ona faatosina.
O tusi ma mea e lomiaina, o ala o faasalalauga eseese ma le tele, o meafaigaluega faaeletonika ma masini faaeletonika ninii—e aoga uma lava pe a faaaoga tatau—e mafai ona avea ma ni maagao ogaoga po o nofoaga e le i ai se alofa i le tuua toatasi.
Peitai i le totonugalemu o le anoanoai o leo ma filifiliga, o loo faatalitali mai le Tagata lotomaulalo o Kalilaia ma ona aao o loo faaloaloa mai. O Lana savali o se savali faigofie: “Sau, ma mulimuli mai ia te a’u.” 5 Ma e le fetalai mai o Ia i se masini malosi faaleotele leo ae o se leo malu ma le itiiti. 6 E faigofie lava ona le iloa le savali faigofie o le talalelei i le totonugalemu o le tele o faamatalaga e taia ai i tatou mai itu uma o le lalolagi.
O tusitusiga paia ma afioga tulei a perofeta soifua o loo faamamafa mai ai mataupu ma aoaoga faavae autu o le talalelei. O le mafuaaga tatou te foi atu ai i nei mataupu faavae, i aoaoga faavae mama, aua o le faitotoa lea i upumoni e loloto le taua. O faitotoa ia i aafiaga e sili ona taua lea na semanu e le mafai ona oo i ai lo tatou malosi e malamalama ai. O nei mataupu faavae faigofie o le ki lea i le ola fiafia faatasi ma le Atua ma tagata. O ki ia e matala ai pupuni o le lagi. Latou te taitai atu i tatou i le filemu, olioli, ma le malamalama ua folafola mai e le Tama Faalelagi i Ana fanau o e faalogo ma usitai ia te Ia.
Ou uso e ma tuafafine pele, o le a lelei mo i tatou le o lemu teisi, faaauau i le saoasaoa e sili ona fetaui ma o tatou tulaga, taulai atu i mea e taua, ea i luga o outou fofoga, ma iloa moni atu ai i mea e sili ona taua. Ia tatou magafagafa i mataupu faavae ua tuuina mai e lo tatou Tama Faalelagi i Ana fanau, o le a faapea ona faatuina ai se faavae o se olaga faaletino faamanuiaina ma tamaoaiga i folafolaga o le fiafia e faavavau. O le a aoaoina ai foi i tatou ina ia faia “nei mea uma … i le poto ma le auauai lelei; aua e le tatau ona [tatou] taufetuli saoasaoa atu nai lo le malosi [ua tatou maua]. Ae e talafeagai ai ma le atamai ona [tatou] filifiliga, [ma] ina ia … manumalo ai i le taui.” 7
Uso e ma tuafafine, o le faia ma le maelega o mea e sili ona taua, o le a taitai atu ai i tatou i le Faaola o le lalolagi. O le mafuaaga lena “tatou te tautalatala ai ia Keriso, tatou te olioli ia Keriso, tatou te tala’i atu Keriso, tatou te vavalo atu foi ia Keriso, …ina ia [tatou] iloa le mea [tatou] te faamoemoe ai mo le faamagaloina o a [tatou] agasala.” 8 I le faigata, fenumiai, ma le vevesivale o le olaga i aso nei, o le auala lenei e “sili atu le lelei.” 9
O a la mea e taua?
A o tatou liliu atu i lo tatou Tama Faalelagi ma saili atu mo Lona atamai e uiga i mea e sili atu ona taua, tatou te aoaoina pea lava pea le taua o sootaga autu e fa: ma lo tatou Atua, ma o tatou aiga, ma o tatou uso a tagata, ma i tatou lava. A o tatou iloiloina o tatou lava olaga ma se mafaufau naunautai, o le a tatou iloa ai vaega na tatou o ese mai ai mai le auala e sili atu le lelei. O le a matala mata o lo tatou malamalama, ma o le a tatou iloa mea e tatau ona fai e faamama ai o tatou loto ma toe faatulaga ai o tatou olaga.
Muamua, o la tatou sootaga ma le Atua e aupito sili ona paia ma taua. O i tatou o Ana fanau agaga. O Ia o lo tatou Tama. E finagalo o Ia ia tatou fiafia. A o tatou saili atu mo Ia, a o tatou aoao i Lona Alo o Iesu Keriso, a o tatala atu o tatou loto i uunaiga a le Agaga Paia, o le a atili mausali ma saogalemu ai o tatou olaga. Tatou te oo i le filemu, fiafia, ma le faamalieina sili atu a o tatou faia mea e sili e ola ai e tusa ma le fuafuaga e faavavau a le Atua ma tausi Ana poloaiga.
Tatou te faaleleia atili lo tatou sootaga ma lo tatou Tama Faalelagi e ala i le aoao ia te Ia, e ala i le talanoa ma Ia, e ala i le salamo ia tatou agasala, ma e ala i le mulimuli ma le naunautai ia Iesu Keriso, aua “e le alu atu lava se tasi i le Tama, ae e ala atu ia [Keriso].” 10 Ina ia faamalosia lo tatou sootaga ma le Atua, tatou te manaomia nai taimi anoa e na o i tatou ai ma Ia. O le taulai atu ma le filemu i tatalo patino i aso uma ma le suesueina o tusitusiga paia, ia taumafai e le aunoa ia agavaa mo se pepa faataga o aoga pea o le malumalu—o nisi nei o teugaoa atamai o o tatou taimi ma taumafaiga ia latalata atili atu ai i lo tatou Tama Faalelagi. Ia tatou usitai i le valaaulia a le faisalamo: “Ina soia, ma ia outou iloa o a’u lava o le Atua.” 11
O le tatou sootaga autu lona lua, o le sootaga ma o tatou aiga. Talu ai “e leai lava se tulaga faamanuiaina e mafai ona suitulaga i le toilalo” 12 iinei, o lea e tatau ai ona ave la tatou faamuamua maualuga i o tatou aiga. Tatou te fausia ni sootaga loloto ma le agalelei faaleaiga i le faia faatasi o mea faigofie, e pei o taumafataga faaleaiga, ma afiafi faaleaiga, ma le tau lava o le faia o ni gaoioiga malie. I sootaga faaleaiga o le sipelaga moni o le alofa o le t-a-i-m-i, taimi. O le faaavanoa o le taimi mo le tasi ma le isi o le ki lea i le nofo lelei o le aiga. Tatou te talanoa faatasi o le tasi ma le isi, nai lo le [talanoa] e uiga i le tasi ma le isi. Tatou te aoao mai le tasi ma le isi ma tatou te talisapaia o tatou eseesega faapea foi ma mea tatou te tutusa ai. Tatou te faia se sootaga paia o le tasi ma le isi a o tatou o atu faatasi i le Atua e ala i tatalo faaleaiga, suesueina o le talalelei, ma tapuaiga i Aso Sa.
O le sootaga taua lona tolu o loo ia i tatou o le sootaga ma o tatou uso a tagata. Tatou te fausia lenei sootaga ma le tagata e toatasi i le taimi—i le nofouta i manaoga o isi, auauna atu ia i latou, ma le tuuina atu o o tatou taimi ma taleni. Sa faagaeetia au e se tuafafine e toatasi o lē sa feagai ma luitau o le soifua matua ma gasegase, ae sa filifili e ui lava e le tele ni mea e mafai ona ia faia, ae e mafai ona ia faalogo atu. Ma o vaiaso uma lava e na te vaavaai ai mo tagata o foliga mafatia pe lotovaivai, ma na te faaaluina le taimi e faatasi ai ma i latou, e faalogo atu [ia i latou]. Sa avea o ia ma se faamanuiaga maoae i olaga o le toatele o tagata.
O le sootaga taua lona fa o le sootaga ma i tatou lava. Atonu e foliga o se mea e ese lava le mafaufau le i ai o se sootaga ma i tatou lava, ae e i ai. O nisi tagata e le fiafia ia i latou lava. Latou te faitioina ma ta’u faatauvaaina i latou lava i le aso atoa seia oo ina latou feita ia i latou lava. Sei ou fautua atu ia e tuuitiitia le nanativale ae ia faaalu sina taimi faaopoopo itiiti e te faamasani lelei ai ia te oe lava. Savalivali i le siosiomaga, vaavaai mo se la oso, fiafia i foafoaga a le Atua, mafaufau loloto i upumoni o le talalelei toefuataiina, ma sue po o a o latou uiga ia te oe lava. Aoao e vaai ia te oe lava e pei ona silasila le Tama Faalelagi ia te oe—o Lona afafine po o le atalii faapelepele ua i ai ni gafatia faalelagi.
Olioli i le Talalelei Mama
Uso e ma tuafafine, ia tatou atamamai. Ia tatou liliu atu i vai manino o aoaoga faavae o le talalelei toefuataiina a Iesu Keriso. Ia tatou tofo ma le olioli i ai i lo latou faigofie ma le malamalama. Ua toe matala le lagi. Ua toe i ai le talalelei a Iesu Keriso i le lalolagi, ma o ona upumoni faigofie o ni vaipuna e tele o le olioli!
Uso e ma tuafafine, ioe o loo i ai le mafuaaga tele e olioli ai. Afai o le olaga ma lona saoasaoa nanativale ma le tele o le atuatuvale ua faafaigata ai ona e lagona le manao e olioli, ia atonu o se taimi lelei lenei e toe faatulaga ai mea e sili ona taua.
O le malosi e le oo mai mai gaoioiga fitivale ae e oo mai i le faatulaga i luga o se faavae mautu o le upu moni ma le malamalama. E oo mai i le tuuina atu o o tatou taulaiga ma taumafaiga i aoaoga faavae autu o le talalelei toefuataiina a Iesu Keriso. E maua mai le gauai atoatoa atu i mea o le lagi ia e sili ona taua.
Ia tatou faafaigofie teisi o tatou olaga. Ia tatou faia suiga e tatau ai e toe faatulaga ai o tatou olaga i le matagofie faagaeetia o le ala faigofie ma le faatauvaa o le avea ma se soo Kerisiano—o le ala lea e tau atu i taimi uma i se olaga tauaogaina, fiafia, ma le toafilemu. Ou te tatalo atu ai i nei mea ma tuuina atu ai a’u faamanuiaga, i le suafa paia o Iesu Keriso, amene.
Show References
-
1. Mahatma Gandhi, i le Larry Chang, Wisdom for the Soul (2006), 356.
-
2. Dallin H. Oaks, “Lelei, Lelei Tele, Lelei Silisili,” Liahona, Nov. 2007, 104, 105.
-
3. Leonardo da Vinci, i le John Cook, comp., The Book of Positive Quotations, 2nd ed. (1993), 262.
-
4. Vince Lombardi, i le Donald T. Phillips, Run to Win: Vince Lombardi on Coaching and Leadership (2001), 92.
-
5. Luka 18:22.
-
6. Tagai 1 Tupu 19:12.
-
7. Mosaea 4:27.
-
8. 2 Nifae 25:26.
-
9. 1 Korinito 12:31; Eteru 12:11.
-
10. Ioane 14:6.
-
11. Salamo 46:10.
-
12. J. E. McCulloch, Home: The Savior of Civilization (1924), 42; tagai foi i le Lipoti o le Konafesi, Ape. 1935, 116.


text:
Fia taga’i le Fono i le fa’asoasoaina o tupe a le LBJ
O le fesiligia ai e le Fono Faitulafono o totogi o lo o maua e fa’auluuluga o le LBJ, na afua ai ona tu’uina atu e Senatoa Alo Dr. Paul Stevenson le tatau ona fai o se su’esu’ega mae’ae’a a le Fono, i le fa’asoasoaina o tupe a le falemai, ona e i ai le talitonuga e i ai le vaega o lo o mafua mai ai tulaga faaletonu tau tupe.
I fa’amaumauga o lo o taulimaina nei e le Fono, ua fa’ailoa mai ai tulaga o totogi a le pulega a le LBJ. E $120,000 le pule, $100,000 le teutupe, ae $91,000 le totogi o le loia o lo o i ai, e ui o le Loia Sili e gafa ma le taulimaina o mataupu tau fa’amasinoga pe afai e alia’e mai ni tagi fa’asaga i le falemai.
Na saunoa Alo, toeitiiti lava ta’i lima tausaga, ma tagi mai le falemai i le malo ma le Fono mo se $15 miliona e fesoasoani ai i ana galuega fa’atino. Na taua e le alii Senatoa e fa’apea, e ui ua mae’a ona faia nisi o su’esu’ega a le Fono e fa’atatau i le falemai, peitai e i ai lona talitonuga e le’i lava ia su’esu’ega, e le o loloto foi le silasila a le fono i auala e tatau ona uia.
Na taua e Alo, o lo o i ai fa’aletonu o lo o tula’i mai i le puleaina o tupe a le falemai, o le mafua’aga foi lena e ala ai ona tagi so’o atu i le fono ma le malo mo se tupe.
“Na avea muamua foi i ai e le Fono le nonogatupe e $10 miliona e fesoasoani ai i lana tautua, toe avatu i ai ma le $5 miliona mulimuli ane ai, ae o lea foi ua toe fai mai ua leai se tupe, e foliga mai e i ai le faafitauli o loo tulai mai i le faaaogaina o tupe a le falemai,” o le saunoaga lea a Alo.
Na saunoa fo’i le alii Senatoa, e le mafai e le fono ona fa’atonutonu gaioiga a le falemai i le taimi nei, aua o lo o maliliu pea tagata ona o le fa’aletonu.
Saunoa le alii Senatoa ia Fuata Dr. I’atala e fa’apea, e le iloa e ia pe aisea e aumai ai e le falemai tagata mai fafo e galulue i le falemai, e o’o lava foi i fomai, ae o lea o lo o i ai alo ma fanau a Samoa ua i ai le tomai ma le agava’a i le faatinoga o galuega nei.
Na taua e le alii Senatoa, o ia foi o se foma’i sa galue i le falemai mo le tele o tausaga, o le totogi lea e maua e le fomai mai fafo e toatasi o loo aumai e le LBJ, e mafai ona totogi ai fomai Samoa e toatolu latou te faatinoina le galuega lava lea e tasi.
Na saunoa fo’i Fuata, e le fa’ailoga lanu ona manatu, ae o le alofa i le atunuu e mafua ai ona ia fautuaina le fono ina ia ave se fautuaga i le falemai ina ia silasila totoa i tulaga ia.
O le finagalo lava foi lea e tasi na fesiligia e le alii faipule ia Toeaina Faufano Autele ina ua talanoaina i le maota o sui le mataupu lava lenei e uiga i le falemai i le aso ananafi.
Na saunoa le alii faipule ia Taotasi A. Soliai, e le iloa po o fea e oso mai ai le $15 miliona lea o lo o tagi mai ai le falemai e avatu e le fono ma le malo e faatino ai ana galuega, ae o lea e lei o’o mai se talosaga i le Fono.
E lei mautu mai se isi gaioiga a le Fono pe toe fa’atulaga nisi a latou iloiloga ma le pulega a le falemai, e uiga i le mataupu i siitaga o totogi lea na amata i le vaiaso nei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.